Абдулҳамид Чўлпон. Дўхтур Муҳаммаддиёр (ҳикоя) | www.ziyouz.uz\nБош саҳифа Ўзбек насри онлайн антологиясиАбдулҳамид Чўлпон (1897-1938)Абдулҳамид Чўлпон. Дўхтур Муҳаммаддиёр (ҳикоя)\nТуркистоннинг қоронғу бир гўшасида… номлик бир уездни шаҳарда Ҳожи Аҳмад исмли 60 яшар бир камбағалгина сартарош ҳожи бор эди. Анинг хотуни чахўтка (сил) касалига мубтало бўлуб, тўқуз ой қадар хасталик тўшагида ётгандан сўнгра вафот бўлғон эди. Ул хотундан Муҳаммадиёр исминда бир ўғил туғилган эди. Ҳожи Аҳмад ўз шаҳрида «Ҳожи сартарош» деб машҳур эди. Анинг ҳожилиғининг бош сабаби 15 яшар экан вақтида отаси ила ҳажга борган эди. Отаси ҳажда вафот топкандан сўнгра «ёлғуз ўзи Миср, Истамбул, Фас-Марокаш, Булужистон, Бағдод, Эрон ва Афғонистон тарафларни ва ички Русияни ўн йил қадар саёҳат қилуб қайткан эди. Саёҳатдан қилғон фойдаси форсча, арабча, русча ва инглизча тилларда суйламакға қодир бўлди. Аммо ўзининг нодонлиги сабаб бўлуб саёҳатда кўб машаққатлар кўрганлигидан ўғли Муҳаммадиёр ўқув ёшига етар-этмас бутун куч ва қуввати ила ани ўқутурға ҳаракат қилди. Муҳаммадиёр ўн ёшига етканда ичкари Русиядан Уфа мадрасаи Олиясини битурган би\nр муаллим келуб қолди. Бу шаҳарда бир-икки ҳафта тургач, халқ оғзидан газет ўқийдирган ва «этмиш икки тилни биладирган» ҳожи сартарошнинг шуҳратини эшитуб, кўрушмоқ учун Ҳожи Аҳмаднинг сартарошлик дўконига келди. Муҳаммадиёр ҳам шунда ўтурган эди. Отасининг ишорати ила ўрнидан туруб камоли таъзим ила кўрушди. Ҳожи Аҳмад ила муаллим афанди узоқ сўйлашуб ўтурдилар. Сўз орасида муаллим афандига Ҳожи Аҳмад:\nМуаллим бироз фикр қилуб тургач, ўқутмакни қабул қилди. Ҳожи Аҳмад дўконини ёпуб, муаллимни ҳавлисига олуб келди. Муаллимда ёш Муҳаммадиёр камоли шавқ-завқ ила ўқумакда эди ва бўш вақтларини ҳам — ўқумаган болалар каби чойхона, базм ва фаҳшхоналарда юрмай — бир рус офицерининг тахти «раёсати»да тарбияи бадани ўйинлари ижро қилмакда ва фойдали китоблар мутолааси ила ўткармакда эди. Бу тариқада бир йил ғайрат ила ўқуди. Бу муддатда бутун аҳкоми ислом, тарих ва жуғрофиёларни мукаммал билди. Бир йилдан сўнг Ҳожи Аҳмад севикли ўғлини ҳукумат мактабларига бермакчи бўлди. Оҳ… фақат пул йўқ эди! Шу пулсизлики жуда эзмакда ва бечора болани аллақанча фазл ва камолот, илм ва урфондан қуруқ ва маҳрум қўймоқда эди!\n— Ўғлим!.. Мерос сен… га… ўлтурган… жой… Васиятим… ўқу… ў… қу… ўқу… ўқу… Мен… р-р-р… зомен, — деб жон таслим қилди.\nБир тарафдан отасининг ваҳшиёна бир суратда ўлдирилғонлигини ва бир тарафдан илм ва маърифат ила дунёга ном чиқарғон ватани Туркистоннинг жаҳолат дарёсида севина-севина сузганини кўрган Муҳаммадиёр хафачиликдан сил(чахўтка) касалига йўлуқди. Тамом сил бўлуб етмаса ҳам, силлик асари юзинда зоҳир бўла бошлади. Бу орада шаҳарда бир катта ўт чиқуб, мусулмон маҳаллалариндан 6-7 маҳалла куюб, мусулмонлар соҳиблари кўчаларда оч-яланғоч қолдилар. Ўртада бир армани мағазини куйган бўлса ҳам, армани мағазинини истрахавайт* этдирилганликдан зарар оз эди. Оҳ… бизнинг мусулмонлар-чи? Бизнинг мусулмонлар истрахавайтнинг нималигин билмайдурлар эди. Билганлари ҳаром, деб қилдирмаган эдилар… Бу ҳолларни кўрганда одам қандоғ чидаб туролсун? Қайси виждон бунга таҳмил* қилсун? Бечора Муҳаммадиёр бу ҳолларни кўруб касали яна зиёдаланмакка бошлади. Шаҳарнинг янги шаҳар қисмида «Ибрат» номли театруда «Ичкулик ва анинг ваҳим натижалари» ном ибратли бир картина* кўрсатилур эди. Ҳар\nқанча ҳолини билса ҳам чидай олмади. Бу бадбахт ичкулик натижасини кўрмак учун ошиқуб кечни кутди…\nНиҳоят, оқшом намозидан сўнгра пиёда «Ибрат» театрига қараб юрди. Театр ичкарисинда «Ичкилик ва анинг ваҳим натижалари»ни кўрсатуб ярмига етканда, театру боғида бир топонча овози чиқди… Картина тўқталиб, ҳамма халқ ташқарига югурди. Бечора ҳолсиз Муҳаммадиёр ҳам халқ орасида ташқарига чиқмоқда эди. Чиқди. Қайси кўз билан кўрсун!.. Шаҳарнинг мусулмон бойлариндан иккисининг ўғли театру боғчасида маст ҳолда қарта ўйнаб ўлтуруб озгина пулни талашуб туруб бириси топончасин чиқаруб бирисига отуб юборган. Отувчини ушлаб, мажруҳни хастахонага юборсалар ҳам, мажруҳ йўлда жон берган. Отувчи ҳам театру боғчасида бу ҳолга ҳайрон бўлуб ўз-ўзин отган…\n«Ичкиликнинг ваҳим натижалари» ҳақиқат бўлуб кўрилди…\nБу ҳолларни кўрган Муҳаммадиёр ҳам ҳушсизликдан йиқилди. Муҳаммадиёрни политса шаҳар хастахонасига олуб борди… Муҳаммадиёрнинг отаси йўқ, онаси йўқ, қавм-қариндоши йўқ… ким келуб ҳолидан хабар олар?! Оҳ, ёлғузлик… оҳ, етимлик…\nОҳ, бунларга сабаб бўлғон жаҳолат… Кет! Йўқол!.. Ўл!..\nМуҳаммадиёр пули йўқлигини куч ҳол билан дўхтурларға баён қилди… Дўхтурлар бироз мушоварадан* сўнг Муҳаммадиёрга бир хат бердиларки, бу хат билан бутун Қофқозия хастахоналаринда боруб даволануб ётса ҳам бир тийин ҳақ олинмас эди… Муҳаммадиёр хастахонадан чиқуб ҳавлисига келди… Ҳавлисида ҳеч ким йўқ: на ота бор, на она бор… не қўрқинч манзара!.. Ҳавлини 6 ойга бир русга 225 сўмға ижарага қўюб, кеч соат 7 да истансаға қараб юрувди, келса, пўезд кетган…\nЭрта билан соат 9 даги пўездга қолди… Маҳзун ҳолда яна уйға қайтуб, ўз хонасидаги русда бир кечалик меҳмон бўлди…\nЭрта билан соат 8 да истансаға чиқуб, пўездни кутуб турди. Ниҳоят, ХХ аср маданияти келди аждар каби пишиллаб, ҳар тарафга сув чочуб… Муҳаммадиёрни ватанидан айирмоқчи эди. Истансада бир ғариб манзара эдики, Муҳаммадиёрнинг кўнглини бузмоққа бошлади: бир мусулмон хуржун йўқотган! Бири боратурғон истансасин номини билмай, бошқа истансаға билет олуб қўйғон… ва шунга ўхшаш даҳшатли манзаралар олдида Муҳаммадиёр қотуб қолди. Ниҳоят, иккинчи зуванўк урилганда, чиқуб учинчи класдан* жой топуб ўлтурди. Ҳалиги қўрқинч манзаралар бунда андин ҳам зиёда ҳукм сурмоқда эди: бир мусулмон бириси билан урушуб бурни қонағон, бир мусулмонни пўезд маъмурлари тутуб олуб урадирлар… Муҳаммадиёр чидаёлмади. Пўезднинг ташқарисиға чиқуб тикка туруб истансани томоша қила бошлади. Бир армани Қофқознинг қоронғу гўшалариндан келуб, истансада дўкон очуб, бой бўлуб икки ўғлини ҳукумат мактабларида тарбия қилмакда… Ва ерли мусулмонлар эса топкан пулларин тўйға, жанозаға са\nрф қилуб фақирликда, хорликда қолмоқда эдилар. Яна кўнгли бузулди, яна диққатлик, оҳ… Ўйға ботди. Бир вақт учунчи зуванўк ҳам урулди. ХХ асрнинг отсиз аробаси юраман деб бир қичқируб, илгарига қараб ҳаракат қила бошлади… Яъни Муҳаммадиёр муқаддас ватанидан ажраб ёт элларға боруб, ёт бир маишатға* қараб юрар эди. Учинчи (клас — ред.) пўезднинг ичига кируб бироз ул тараф-бул тарафға айлануб юрди. Боши тамом Туркистон ҳақинда фикрлар, ўйлар ила тўлган эди… Бироздан бир овоз келди:\n— Ўқумак… ўқумак… ўқумак учун, — деди.\n— Ўлди… — деб жавоб берди.\nЭй, ватандошларим! Қачонғача бу ғафлат? Нимага бунча хушёқмассизлар? Ахир сизлар ҳам одам-ку! Одамлардек ҳаракат қилингизлар! Кўз олдингизга келуб турғон илм ва маърифат мевасидан фойдаланмасдан нимага оғизларингизни очуб қараб турасизлар? Нимага бу ишларга киришмайсизлар? Уйқудан кўз очинглар! Уйқудан кўз очинглар! Уринунглар! Илм, маърифат ва ҳунар изланглар! Вақт етди, балки ўтди! — дер эди.\nЖамияти хайрия исломия тарафидан қўшнимиз бўлғон Туркистондан илм излаб келгучи 14 ёшлик Муҳаммадиёр исмли бир диндошимизни ҳукумат мактабларига бериб, жамияти хайрия ҳисобига ўқутмоқчимиз. Шул тўғрида бу кун кеч соат етти яримда «Жамияти хайрия»да мажлис бўладур. Муҳтарам аъзоларнинг мазкур вақтда кеч қолмасдан ҳозир бўлмаклари керакдир. Муҳаммадиёр афанди ҳам ҳозир бўлсунлар!\nЭҳтиром ила жамият мудири…\nКеч соат етти яримда бироз аъзолар маслаҳат қилғонларидан кейин Муҳаммадиёрни олий таҳсилигача жамият ўз ҳисобига ўқутмоқға қарор берди. Ўқушни тамом қилғондан ке¬йин икки йилғача Боку ва атроф қишлоқларда лекция ўқумак шарт қилинди. Эмди Муҳаммадиёр бахтиёр ўлмиш ва бахт қушини қўлига қўндирмиш эди.\nВатан ва миллатина моли ва жони ила хизмат қилажак эди…\nЎз ватанидан ва ўз ватандошларидан ёрдам кўрмаган Муҳаммадиёр Боку ёшларининг ҳимматлари ила умидига етушди. Яъни, шаҳар мактабига дохил ўлди. Демак, энг муқаддас амалига етди. Энди оз бўлса ҳам ўзини хор қилғон ватан ва ватандошлариға хизмат қилажак эди. Муҳаммадиёр қайда бўлса ҳам ўз ватанини, ўз юртини ва ўз жойини тушунар ва йиғлар эди. Бир кун кеч, аср вақтида шаҳар боғчасига кируб, искамияда ўлтуруб газита кўрар эди… бир ерига кўзи тушди. Кўрдики:\n«ТУРКИСТОНДА БИРИНЧИ МАРТАБА ТЕАТР»\nЎқуб битирди-да, шодлиғидан қайда ўтурганини унутуб сакрарга бошлади… Шул вақтда ёнига Боку ёш муҳаррирлариндан* бир дўсти келуб ўлтирди. Муҳаммадиёрнинг сакраганини кўруб ҳайрон бўлди, этагиндан тортуб искамияга ўлтурғузуб:\n— Туркистонда биринчи м…м…м…м…артаба тиа…т…т…т…тр, — деди-да, фикрға толди. Бокули муҳаррир бироз ўтуруб, туруб кетди. Муҳаммадиёр бир вақтда туруб қараса, кеч соат 12 бўлубдур. Боғчада ҳеч ким қолмоғон. Муҳаммадиёр туруб боғчадан чиқди. Имтиҳон вақти яқин бўлдиғидан Муҳаммадиёр кеча ва кундуз ҳаракат билан чалишмакда эди. Ниҳоят, имтиҳон бўлуб ўтди. Муҳаммадиёр биринчи бўлуб ўтди. Муҳаммадиёр биринчи бўлуб имтиҳон беруб чиқди. Муҳаммадиёр кеча-кундуз тинмай ҳаракат қилғонликдан енгил бир хасталик арз бўла бошлади. Табиблар тавсияси ила Боржўм сувларига боруб бир ой қадар даволануб, тузалуб қайтди. Яна шул Боку жамияти хайриясининг ёрдами ила Муҳаммадиёр Боку гимназиясига кирди. Муҳаммадиёр гимназияға киргандан кейин гимназия дарслариға шул қадар муҳаббат қўйдики, байрам кунларида ҳам чиқмас эди. Соат ўтди, кун ўтди, йил ўтди… Муҳаммадиёрнинг гимназиядан ҳам чиқар вақти етди. Ниҳоят, имтиҳон ҳам бўлуб ўтди. Гимназия имтиҳонида\nҳам Муҳаммадиёр биринчи чиқуб олтун медал олди. Яна Жамияти хайрия ёрдами ва Боку бойларининг ҳимматлари ила Петрўғрад дорилфунунининг тиб шўъбасига кирди. Муҳаммадиёр дорилфунунға киргандан сўнг иккинчи йили ватани Туркистоннинг мадраса шогирдлари ҳаётиндан олуб «Умрлик шогирдлар»1 номли бир рўмон ёзди. Рўмони 12 жузъ* бўлуб, Туркистонда ҳануз мундоғ миллий маишатдан олинган катта рўмон чиқмағон эди. Ҳаттоки бу рўмон Петрўғрадда мунташир* рус журналларидан бирисида русча таржима этулуб босилди. Бу рўмон шундай моҳирона ёзилғон эдики, мадрасада қирқ-эллик йил турганда ҳам мундоғ яхши ва шогирдларнинг мадрасада ўқумай самоварларда давр сурғонликларини ёзмоқ мумкин эмас эди. Дорилфунунни тамом қилуб чиқишиға бир йил қолғонда пойтахт, чунончи, Маскав ва Петрўғраддағи туркистонли маскавчи бойлар ҳаётидан олуб «Пойтахт меҳмонлари» номли бир театру китоби ёзди. Бу китобда илмсиз бойларнинг пойтахт нўмирларинда тил билмай, илм билмай ва ажнабийлар тарафиндан ў\nзлариға қилинғон ҳақоратлар ғоят моҳирона суратда кўрсатилмиш эди. Бу китобни ҳам Муҳаммадиёр ўзи русча таржима қилуб нашр қилди. Петрўғрад театрулариндан бирисида баъзи бир истудент рафиқлари ила ўзининг маишатини таъмин қилмоқ учун саҳнага қўюб, китобда энг биринчи бўлғон хўжайин рўлини Муҳаммадиёр ўзи олуб, кўб олқишларға музоҳир бўлди. Бир театрдан расхўддан ташқари ўз маишатиға соф фойда бўлуб 3000 сўм қадар қолди… Ниҳоят, имтиҳон вақти етуб, Петрўғрад дорилфунунининг тиб шуъбасидан биринчи бўлуб имтиҳон беруб, дўқтурликка шаҳодатнома олди… Яна ватаниға қайтмади. Бокудаги ҳимматли бой ва ўзининг театрдан олдиғи пуллари ила бу туркистонли шогирд Швейтсария (Исвейчара) дорилфунунлариға тажриба учун югурди. Петрўғрад вағзалинда кечки пўезддан бутун мактаб орқадошлари Муҳаммадиёрни узатмақдалар эди. Бир тур¬кистонли камбағал бола ҳаракат ва ғайрат орқасинда Русия улуғ мактабларин битируб Оврупонинг энг олға кетган мамлакатларидан Исвейча\nраға ўқумоққа кетадур…\nМана ғайрат самараси, мана ғайрат меваси, мана ҳаракат гуллари… ибрат… ибрат… ибрат… Мана «Жамияти хайрия» фойдаси, мана иттифоқлик самараси, мана бирлик меваси…\nБизнинг Туркистон боласи ниҳоят «маданият йўрғаси» ила Исвейчаранинг пойтахтиға боруб дорилфунуннинг тиб шўъбасина сомеъ ёзилди. Бечора шогирд 7 сана Исвейчарада очлик ва тўқлик билан сабр ва сабот ила турди. Ниҳоят, Исвейчарадан ҳам қайтарға йўлға чиқуб Италиё — Туркия — Румониё— Булғориё тупроқлари ила айлануб Одесга, Одесдан тўғри Тошканд ва Тошканддан Бокуға келди. Боку вағзалинда бутун Боку ёш зиёлилари Муҳаммадиёрни қарши олуб ўзининг маънавий отасиникиға олуб тушушуб, Муҳаммадиёрнинг шарафина 50-60 кишилик бир зиёфат беришдилар. Муҳаммадиёр Бокуда очилғон Ислом тиб қурсинда 3 йил муаллимлик қилуб, ўз ватани Туркистонга қайтмоқчи бўлди. У андаги маънавий отасиндан рухсат олуб, жаҳолат дарёсинда севина-севина сузмакда бўлган ватани Туркистонга қайтуб, қўлдан келган қадар хизмат қилмоққа маслаҳат сўради. Маънавий ота рухсат беруб, кечки парахўд искаласида* Боку ёш зиёлилари узатмоқдалар эди. Маънавий ота устиға «Боку ёдгори» ёзилғон бир олтун\nсоатни Муҳаммадиёрга беруб, андағи зиёлиларға қараб бир қисқа нутқ ўқушини Муҳаммадиёрдан тилади. Муҳаммадиёр парахўд устидан туруб зиёли ёшларға хитоб қилуб, қисқача бир нутқ ўқуди. Ҳозирдан Муҳаммадиёрни чучук овозлари ила олқишлаб, чечаклар ирғитмоққа бошладилар. Ниҳоят, парахўд ҳуштак беруб, денгиз сувларини тўлғаландируб Туркистонға қараб юрди…\n«Маданият балиғи» сувни ўртасиндан ёруб бир доҳийни ва бир ходимни ватаниға судраб олуб кетар эди. Ниҳоят, латиф ҳаволи баҳор фаслида дарахтлар чиқарғон барглар каби кўм-кўк, миллат дардида ё бирорта нозанининг ишқида ва ё бирорта хонимнинг чангалида эзилуб юраклари қизил гул каби тўлганларга энг биринчи тасалли берадирган ва онларға буюк руҳ ва умид берадирган тўлқунли денгиздан ваҳший (ёввойи) одам деган бир нарса яшаган ер юзиға чиқди. «Маданият йўрғаси»ға минди. Қани ҳалиги юмшоқ латиф ҳаволи денгизлар ва сувлар? Қани ҳалиги денгиз сувларин тўлқунлатуб юрадурғон шамоллар? Қани 3 — 4 йил аввал Исвейчарада, Францияда, Италиёда, хусусан, Алп тоғларида кўрилган латифликлар? Қани Алп тоғлари устида ишлаб топган пулиға ва дунёсига тўй қилмай, улоқ чопдирмай, бачча ўйнатмай, эшон-муллаларға ва қорни йўғонларға ялтираган тўнлар кийгузмай суюклу ўғлини ўқутган ва тарбия қилган Исвейчара қишлоқилари? Қани 7-8 қабатлик зийнатлик тоғлар қадар хоналар?\nҲозир онлар йўқ! Они ўрниға пастгина хашак ва лойдан ясалган бинолар ва онларда сафил бир ҳолда яшаган мусулмонлар! Топганин бачча, улоқ ва ичкулукка ҳам домла-эшон ва бойларга шалдиратуб тўн ва зарбоблар берган, бойлар қўлинда қул ҳукмида бўлуб юрган ўзбеклар, қозоқлар, туркманлар ва ҳаммаси мусулмонлар…\nОҳ… Оҳ!.. Бу разолат ва бу сафолатни ўз миллатида, ўз халқида кўруб, тараққий ва тамаддунларни кўрмак, кўбни билган, кўбни кўрган ва ҳамма нарсадан хабардор Муҳаммадиёрға ғоят оғир туюлур эди… Баъзи вақтларда кўзиндан ёшлар оқар эди. Онинг устига вағўн ичинда пиш-пиш ухлаган ва билет йўқотуб кандўктурлардан таёқ еган бетартиб яна мусулмонлар эди. Ортуқ Муҳаммадиёр сабр қилуб тура олмади. Пўезднинг балқўниға чиқуб узоқларда кўрунган ҳайбатлик қоп-қора ва устларига кўм-кўк майсалар ўсуб чиққон тарихий тоғлар, ота-боболарининг даврларинда онларга буюк-буюк қалъалик ҳукмини олган тоғлар, тепаликлар, баландликлар, сувлар, ўрмонлар, дарахтзорлар ва қумзорларни ялтираган кўзлари ила томоша қила бошлади. Чиройлик манзаралари — узоқ-узоқ, буюк-буюк, яшил-яшил ва баланд-баланд тоғлари Исвейчарадан кам эмас эди. Наҳр-наҳр оқуб турғон сувлари ва нима экса шуни олса бўладурғон маҳсулдор тупроқлари ила Амриқодан ҳеч камлиги йўқ эди. Илмсиз бойлари, жоҳил олимл\nари, ёлғон эшонлари ва исрофнинг кони бўлуви ила ҳеч бир нарсаға ўхшамас эди… Хитойлар ҳам бу даража ялқов(хушёқмас) эмас эдилар!..\n«Халқ ўз фойдасин англаса, миллий мактаб ва мадрасалар очса, Оврупо дорилфунунлариға болаларин юборса, дўқтур, адвокат, муҳаррир ва ҳунарманд, савдогарлар ва муҳандис (инженер)лар чиқса, бунларнинг ҳар бири ўз вазифаларинда туруб ишларин тартиби ила юргузсалар ва хал¬қимизнинг фойдасини кузатсалар, нақадар олий ва нақадар гўзал бўлур эди!» деган хаёллар кўнглига келур эди. Фақат бунларни бўлишиға кўзи етмас эди. Чунки борган сари орқага қараб кетмакдамиз… тараққий асари ҳеч кўрулмасдан бир тараққийға минг таданний* тайёр турадир.\nЙўқ, йўқ! Фақат Муҳаммадиёрга ўхшаган зиёлилардан ҳар шаҳарда бир-икки чиқа бошласа, вужудга чиқар эди, деярга ҳам бўлур эди… Муҳаммадиёрнинг ўз шаҳриға келгунча хўб шу фикрлар ила боши айланди…\nҚишлоқнинг бир еридан икки таноб келадирган бир боғча олган эди. Муҳаммадиёрнинг ғайрати ҳам худо берган бахти ила нефт (ёқиладирган ёғ) кони чиқди. Ҳозир Муҳаммадиёрға милиўнлар ила иш кўрурга тўғри келур эди. Бир тарафдан ўз ишларини йўлға қўюб, иккинчи тарафдан ёниға 5 — 10 миқдори зиёлилардан олуб рухсатли «Жамияти хайрия» очди. «Жамияти хайрия»га ўзи кўб оқча берди. Шаҳарда бир мусулмон қиротхонаси очилди. Учинчи йили Муҳаммадиёр ҳафталик «Ватан» исмли бир расмли журнал ила «Хабар» исм¬ли кундалик бир газита нашр этарга бошлади. Муҳаммадиёр бир ҳунар мактаби очарға ташаббуслар қилса ҳам, кўб монелар чиқуб они ўрниға ёзлик муаллимлар қурси очилуб, ёз вақтида муаллимларга ҳар хил таълим йўллари, тарбия усуллари ҳақинда ўқутмоқлар ва лекциялар бошланди. Шундоғ қилуб кичкина бир шаҳарда маорифхоналари кўпаймоқда ва бош¬қа шаҳарларга ўрнак бўлмакда эди. Бутун турк-тотор жаридаларинда Муҳаммадиёрни исми «дўқтур ходими миллат Муҳаммадиёр» аталмакда эди…\n← Аввалги Аввалги Абдулла Қодирий. Меҳробдан чаён (роман)\nКейинги → Кейинги: Абдулҳамид Чўлпон. Килеўпатра (ҳикоя)


28.09.2018 16:45 0 23\nПойтахтимиздаги мактаблардан бирининг 8-синф ўқувчиси «селфи» тушаман деб ўз умрига зомин бўлди. Бу ҳақда «Ҳуқуқ» газетасида мақола чоп этилди.\nТабиатан шўх Собиржон (исм-фамилияси ўзгартирилган) тенгдошлари билан футбол ўйнагач, уяли телефонини олиб, интернетга кирди ва ижтимоий тармоқлардаги дўстларининг суратларини кўриб чиқди. Уларга ҳаваси келди. Шу боис, дўсти Рустамжон билан уйга қайтаётиб, селфига тушди. Суратни ижтимоий тармоққа жойлади. Аммо бу уни қониқтирмади.\n«Бу сурат ҳеч кимга қизиқ эмас. Борингки, 6 ёки 7 ўртоғим лайк босади» деган хаёл ўтди Собиржоннинг миясидан. Демак, бошқача, ҳеч кимникига ўхшамайдиган ҳолатда «селфи»га тушиш лозим. Шу пайт кўзи темир йўл бекатида тўхтаб турган поездга тушди-ю, ўша томон шошди.\nУлар темир йўл бекатига яширинча кириб, поездларнинг ёнида турли ракурсларда «селфи»га тушишди. Собиржон аввалига поездга осилиб, суратга тушди. «Қойил! Зўр чиқди! Дўсти суратни кўриб, Собиржоннинг «жасорат»ини олқишлади. Бу мақтовдан ҳаволанган Собиржон энди бошқача ракурсда «селфи»га тушмоқчи бўлди. Рустамжон унинг фикрига қўшилмади. Кеч бўлиб қолганини айтиб, уйга қайтишни илтимос қилди. Аммо Собиржон унга қулоқ солмади, ён-атрофга қараб туришни тайинлаб, ўзи поезднинг устига чирмашиб чиқа бошлади. Рустамжон эса биров кўриб қолмасайди, деган ҳадик билан атрофни кузата бошлади. Шу пайт қаттиқ овозни эшитиб, чўчиб тушди. Қўрққанидан «Собиржон, кетдик», дея бақириб, поезд устига қаради-ю, қотиб қолди… Поезд устидан юқори кучланишли электр токи ўтган эди.\nСобиржон танасининг 75 фоизи куйганига қарамай, шифокорларнинг саъй-ҳаракатлари билан 6 ой яшади, холос. Афсуски, поезд устидаги «ажойиб селфи» унинг бевақт ўлимига сабабчи бўлди.\nҲодиса 11/04, 19:26\nҲодиса 10/02, 18:31\nИқтисодиёт 17/01, 18:29


Ваъдаларга ишониб келган тадбиркор нега Ўзбекистондан қочди? – mulkdor.com\nDecember 13 2018, 10:12 БизнесИнсон ҳуқуқлариИқтисодКоррупцияМулкдорМулкдорларСиёсатЎзбекистон\n2009 йили Россияга ишлашга кетган Уйғун Саидовга сиртдан конституциявий тузумга тажовуз қилиш ҳамда диний экстремистик гуруҳларни тузиш ва унда иштирок этиш айби қўйилиб жиноий иш очилади.\nТадбиркор қўйилган айбларнинг барчаси туҳматлиги ва бу иқрорларни ёзиб берганлар қийноқ остида шундай қилишга мажбур бўлишганини айтади.\nПрезидент Шавкат Мирзиёев хорижда юрган ва жиноят содир этмаган фуқаролар Ўзбекистонга қайтиши мумкинлиги ва уларга нисбатан таъқиб бўлмаслигини айтганидан сўнг Туркияда оиласи билан яшаётган 47 ёшли Уйғун Саидовга Навоий вилоят орган ходимлари алоқага чиқади.\n2018 йилнинг март ойида Уйғун Саидов ИИВнинг Навоий вилоят терроризм ва экстремизмга қарши курашиш бошқармаси бошлиғи Баҳром Қурбонов билан гаплашади.\nБаҳром Қурбонов у оиласи билан Туркиядан қайтса унга нисбатан жиноий иш очилмаслиги ва уни яшил йўлак билан аэропортда кутиб олишларини ваъда беради. Баҳром Қурбонов бу борада Навоий вилоят прокурорининг биринчи ўринбосари билан ҳам гаплашиши мумкинлигигини айтади.\nБироқ шу йилнинг июль ойида Ўзбекистонга қайтиб келган Уйғун Саидовга яна 7 та жиноий иш очилади ва иши зудлик билан судга оширилади.\nБу вақтда унга нисбатан қамоққа олиш эҳтиёт чораси 30 миллион сўмлик гаров пули эвазига уй қамоғига алмаштирилади.\nТадбиркор ўзини алданган ҳис қилган ва унинг таъкидлашича, иш уни бир неча йил қамоққа тиқиш билан якунланишига қараб кетаётганидан сўнг Ўзбекистонни ташлаб қочишга мажбур бўлади.\nҲозир унга нисбатан қидирув эълон қилинган.\n“Мени Ўзбекистонда нечта портлаш бўлган бўлса ҳаммасида айблаб ташлашибди. Ҳатто 2005 йил май ойида Андижонда бўлган отишмаларда ҳам айблашибди. Менга қарши гувоҳлик берган одамлар билан гаплашдим. Уларнинг айтишича, оёқларининг остига дубинка билан уриб, қулоқларига сим осиб ток урдиргандан кейин мажбуран менга қарши кўрсатма ёзиб беришган экан”, дейди Уйғун Саидов.\nТадбиркор ўзига қарши гувоҳлик берган саккиз кишидан кўрсатмасини ўзгартиргани ҳақида ариза олиб борган. Бироқ терговчи ушбу кўрсатмаларга ҳам қарамасдан унга нисбатан жиноий иш очган.\n“Мирзиёевга мурожаат қилмоқчиман. Ўзбекистоннинг ўртасида жойлашган Навоий вилоятида ҳам тартиб ўрнатсин. Порталга ёзган шикоятларимиз ҳаммаси ўзимизга қайтиб боряпти. Ҳеч қандай чора кўрилмаяпти”, дейди Ўзбекистонни ташлаб чиқишга мажбур бўлган Уйғун Саидов.\nТиббий ниқоб хом ашёси экспортига ва цемент ...\nЎзбекистон ҳукумати коронавирус пандемияси даврида тиббий буюмлар учун хом ашё экспорти ҳамда цемент маҳсулотлари импортига чекловлар жорий этмоқда. Ўзбекистон Республикаси ...\nБизнесApril 23 2020, 10:04


Ҳалол меҳнат ва яхшилик умрни узайтиради « “Sog'lom avlod uchun” ҲҚБХХФ сайти\nҲалол меҳнат ва яхшилик умрни узайтиради\n2013 йил 7 Mayда киритилган. Рукни: ЎзА хабарлари 1 483 марта кўрилган.\nЎзА, Ф.Убайдуллаев, 07.05.2013 16:34\nХалқимизнинг ўтганлар хотирасини ёдга олиш, кекса инсонларни эъзозлашдек олижаноб қадрияти Хотира ва қадрлаш куни муносабати билан жойларда ўтказилаётган турли маънавий-маърифий тадбирларда янада яққол намоён бўлмоқда. Мазкур тадбирларни уюшқоқлик билан, кўтаринки руҳда ўтказишда Президентимиз Ислом Каримовнинг 2013 йил 25 апрелда қабул қилинган “Иккинчи жаҳон уруши қатнашчиларини рағбатлантириш тўғрисида”ги фармони муҳим дастуриламал бўлиб хизмат қилмоқда.\nЗеро, ҳар жабҳада бизга ўрнак бўлаётган табаррук инсонларни ҳар қанча эъзозласак, уларга ҳурмат-эҳтиром кўрсатсак арзийди. Чунки ана шу инсонларнинг ҳаёти биз учун ибрат, ҳаёт мактабидир.\nАндижон вилояти Балиқчи тумани Бўстон қишлоғида яшовчи 104 ёшни қаршилаётган Зайнаб момо Исабоева ҳам ана шундай табаррук онахонлардан. Каттаю кичик бу мўътабар зотни зиёрат қилишга, онахоннинг суҳбатидан баҳраманд бўлишга, дуосини олишга интилади. Бундай суҳбатга эришган ҳамқишлоқлар ҳалол меҳнат, бағрикенглик ва шукроналик инсонни мақсад-муродига, эъзозу эҳтиромга етказишига яна бир бор амин бўлади.\n– Сидқидилдан қилинган меҳнат, кўнгил хотиржамлиги, одамларга яхшилик қилиш инсон умрини узун ва зийнатли қилади, – дейди Зайнаб момо. – Ўтаётган умримга шукр қиламан. Невара, чевараларим атрофимда парвона, давлатимиз биз каби кексаларга ҳурмат ва ғамхўрлик кўрсатмоқда. Айниқса, бугунги тўкинлик, ободончиликни кўриб, кўнглим яйрайди.


Темир йўлдаги қонунбузарлик\n25 Феврал 2020 йил 230\nЖорий йилнинг 17 октябрь куни соат 08:00ларда Шароф Рашидов тумани, Хайробод маҳалласи, Заргузар кўчаси, 22-уйда яшовчи Маъруфжон Темиров давлат рақами 25 Ж 497 ФА бўлган “Нексия” русумли автоуловида йўлга шошиб чиққанди. Аксига олиб кесишмада шлагбаум туширилган, темир йўлдан “Афросиёб” тезюрар поезди ўтиши кутилаётган эди.\nПоезд ўтди ҳамки, шлагбаум кўтарилавермади. Шунда Маъруфжон Темиров пўлат отини қарама-қарши йўлга бошқарди. Шлагбаумнинг ёпиқлиги, светафорнинг қизил чироғи ёниб тургани уни ноқонуний ҳаракатдан тўхтатиб қололмади. Табиийки, буни кўрган темир йўл назоратчиси ҳайдовчини тўхташга ундади. Қонуний талаб учар ҳайдовчига ёқмади ва у автоуловидан тушиб темир йўл навбатчисини сўкиб, ҳақоратлай бошлади. Бу камлик қилганидек ўз хизмат вазифасини бажараётган темир йўл ходимини тошбўрон қилди.\nУндан ҳам бадтари, автомашинаси билан йўлни тўсиб темир йўл кесишмасида бир неча минутлик тиқин ҳосил қилди. Маълумот ўрнида айтиш керакки, бу пайтда темир йўлдан бошқа поезд келаётган эди. Қисқаси, зўравон Маъруфжон қайсидир даражада ўзиники билан бирдек бошқа ҳайдовчиларнинг ҳам ҳаётини хавф остига қўйди. Бирор кор-ҳол рўй берганида поезд ҳалокатига ҳам сабабчи бўлиб қолиши ҳеч гап эмас эди.\nУшбу қонунбузарлик 3 декабрь куни Жиззах шаҳрининг Жиззахлик маҳалласида Жиззах шаҳар маъмурий суди томонидан кўриб чиқилди. Маъруфжон Темиров судда айбини тан олиб, енгиллик сўради.\nСуд ҳуқуқбузарнинг қилмишини майда безорилик сифатида баҳолади. Қонунбузарлик Ўзбекистон Республикаси Маъмурий жавобгарлик тўғрисидаги кодексининг 183- моддаси билан малакаланди. Бу модда энг кам иш ҳақининг 3 бараваридан 5 бараваригача миқдорда жарима ёки 15 суткагача маъмурий қамоқни назарда тутади. Айбдорга 5 кунлик маъмурий қамоқ жазоси тайинланди. Бу давр учун қамоқ харажатлари, яъни, 167 минг 250 сўм ҳам Маъруфжон Темировдан ундирилди.\nВилоят ички ишлар бошқармаси траснпортда хавфсизликни таъминлаш бўлими томонидан темир йўлларга туташ ҳудудларда қонунбузарликларнинг олдини олишга қаратилган тадбирлар мунтазам уюштирилмоқда.


Шавкат Мирзиёга маслаҳат: Декҳқонларга эркинлик беринг, нима экишни ўзлари билишади, Ўзбекистонни гуллатишади - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n06:18 - Шавкат Мирзиёга маслаҳат: Декҳқонларга эркинлик беринг, нима экишни ўзлари билишади, Ўзбекистонни гуллатишади\nБир замонлар КПССнинг раҳбари ва Бош вазир вазифаларини биргаликда бажарган Никита Хрушчев қишлоқ хўжалигда маккажўхоричиликни ривожлантириш ташаббуси билан чиқиб ва қолхозларга бориб ҳаммага маслаҳат бериш билан шуғулланиб, роса кулгига қолганди. Унинг тажрибаси бекор кетмабди, энди бу каби ишлар билан Ўзбекистон Президенти Шавкат Мирзиё шуғулланмоқда.\nШавкат Мирзиё 15 декабрь куни Қорақалпоғистонда бўлганда деҳқонларга маслаҳатлар бергани Ўзбекистоннинг қўғричоқ ахборот воситаларида ҳеч бир таҳлилсиз эълон қилинди. Мана унинг маслаҳатлари: “Пахтани фойда берса ҳам, фойда бермаса ҳам экавериш вақти ўтди. Даромад бермадими, бошқа экин экиш керак. Масалан, қизилмия бу ҳудуд иқлими ва шароитига мос келади. Шундай экан, нима учун уни кўпайтиришни йўлга қўймаслигимиз керак.”\nАна халос, бечора Ўзбекистон, бечора ўзбеклар, бечора қорақалпоқлар.\nНаҳотки, Шавкат Мирзиё жаноблари ўзбеклар пахтани ўзлари яхши кўрганлари учунгина етиштиришади, пахтани яхши кўрганлари учунгина Ўзбекистонда пахта якаҳокимлиги ўрнатишганди, мустақилликдан кейин ҳам фермер-деҳқонлар яхши кўрганлари учун пахта етиштириб, уни давлат ўрнатган нархда, яни сув текинга, айнан давлатга топширишарди, деб ўйлайди.\nЭй, Шавкат ака, сиз Бош вазир бўлган йилларда ҳам фермер хўжаликларининг колхозлардан фарқи кам эди. Ер хусусий эмас, давлатники бўлгани сабабли, давлатнинг буйруғи билан деҳқонлар пахта экишарди.\nЎзбекистонда иқтисодиёт ўлим йўлидан кетишининг, Ўзбекистонда ўртача ойлик қозоқларникидан 5-10 баравар кам бўлишининг сабаби – бозор иқтисодига ўтилмагани, фермер хўжаликларининг совет колхозларидан фарқи сал кам йўқлиги эди.\nҲа, пахта ҳам экилиши керак, аммо қанча экилиши кераклигини деҳқонларнинг ўзи келаётган фойда ёки зарарга қараб ўзлари белгилашлари лозим. Уларга эркинлик беринг, ерни хусусийлаштиринг, ана ўшанда, Сизнинг маслаҳатингизсиз ҳам, ўзбек деҳқонлари фойда берадиган қишлоқ хўжалик маҳсулотлари етиштиришади ва бозорда ўзлари келишган нархда ўзлари истаган одам ёки ширкатга сотишади. Давлатга эса, қонун доирасида солиқ тўлашади.\nТабиий, саноат корхоналарини ҳам хусусийлаштиришингиз керак ва улар ҳам бозор қонунлари доирасида ишлашлари лозим.\nАна ўшанда, Сиз 13 йил Бош вазир бўлган йиллардан бери иқтисоди чўкаётган Ўзбекистон қолоқлик ва қашшоқликдан чиқади. Ўзбеклар ойлаб-йиллаб оилаларини кўрмасдан чет элларда мардикорчилик қилмайдилар, Ўзбекистон фаровон давлатга айланади. Акс ҳолда, Сизнинг раҳбарлигингизда Ўзбекистоннинг ҳам, ўзбек халқининг ҳам келажаги бўлмайди.\nРамда – Шавкат Мирзиё қизилмия етиштириш бўйича Тошкент Давлат Аграр Университетининг Нукусдаги филиалида маслаҳат бермоқда, бечора қизалоқ маслаҳатни тушунмасдан ҳайрон.


Ҳақиқий раҳбарлар амал қилувчи 6 қоида » Ўзбекистон янгиликлари – Zamin.uz\nҲақиқий раҳбарлар амал қилувчи 6 қоида\n24 август 2017, 20:19\nЯхши раҳбарлар ўз ходимларининг фикрини тинглашади, улардан ўрганишади ва ўз жамоалари учун фойдали бўлишга ҳаракат қилишади. Улар ишда амал қилувчи яна бир неча қоида мавжуд. "Лайфхакер" ҳақиқий етакчилар амал қилувчи олти қоида билан таништирди.\n1. Гапиришдан кўра кўпроқ тинглашади\nИнсон ҳаддан ташқари кўп гапирса, бу унинг ўзига ишонмаслигидан далолат бериши ҳам мумкин. Яхши раҳбар ўз ходимининг фикрини баён қилишига имкон беради, чунки у учун ходимларининг фикрлари ҳақиқатда қизиқ. Раҳбар уларни ўйлашга ундайдиган ва ишнинг моҳиятини чуқурроқ англаб етишга ёрдам берадиган қизиқ саволлар беради. Бу қандай тузилган? Сизга унинг нимаси ёқди? Бундан қандай сабоқ олдингиз? Бу ишни янада яхши бажаришингиз учун нима керак бўлади?\nШу тариқа раҳбар уларнинг ҳар бири компания фаолиятида муҳим ўрин тутишини намойиш қилади. Бундан ташқари, у ўзи учун янги фойдали маълумот олади.\n2. Ўз иши ҳақида бошқаларнинг фикрига қулоқ тутишади\nҲақиқий етакчи жамоанинг ўз раҳбарлик усуллари ҳақидаги фикрини билмай туриб, ундаги ишчи муҳитни бошқара олмайди. Раҳбар унинг бошқарув услуби ходимларни қониқтиряптими ёки йўқ, жамоада қандай ўзгаришлар бўлишини исташларига - доимо қизиқиш билдириши керак. Бу унинг барқарор ва самарали фаолияти учун зарур эканини яхши англайди.\n3. Ходимлари билан ишончли муносабат ўрнатишади\nЎзингиздаги етакчилик фазилатларини ривожлантиришни хоҳласангиз, ўзингизни шундай тутингки, одамлар сизга ишонсин. Яхши раҳбар учун ходимларининг муҳим масалалар бўйича унга мурожаат қилиши жуда муҳим. Ишончли муносабатлар раҳбарнинг очиқлиги, эътиборлилиги ва адолатли эканини билдиради.\n4. Ўз компанияси ходимларининг ҳаётини яхшилашга ҳаракат қилишади\nҲақиқий етакчи фақат ўз қизиқишлари билангина чекланиб қолиши керак эмас. У ўз ходимлари учун қайғуради ва уларнинг эҳтиёжларига эътиборли бўлади. Шу тариқа у кучли ва жипслашган жамоани ташкил қилади.\nРаҳбар ишчилар кўз ўнгида ўз нуфузини ошириш учун ўзига ўзи савол бериши керак: ходимларим ишхонада ўзларини қулай ҳис қилишлари ва ўз ишларини севишлари учун бугун нима қилишим мумкин?\n5. Ўз хатоларини тан олишади\nКибр, ноинсофлик ва бошқалар фикрини инкор этиш — раҳбар халос бўлиши керак бўлган сифатлар. Ҳар бир инсон шахсий нуқтаи назар ҳуқуқига эга. Ҳаттоки йирик ташкилот етакчиси ҳам қаердадир хато қилиши мумкин. Жамоа эса айнан ғоялар, фикрлар алмашиш ва бир-бирига ёрдамлашиш учун ҳам керак.\nЎз хатоларини тан олиш - заифлик белгиси эмас. Аксинча, ходимлар бундай раҳбарни ҳурмат қилишади. Зеро доим ҳақ бўлгандан кўра, вазифани тўғри бажариш муҳимроқ.\n6. Ўз позицияларида қатъий туришади\nЯхши раҳбар қатъий характерга эга бўлиши керак. Бу сифат компания жиддий синовларга дуч келганида муҳим қарорлар қабул қилиш учун ҳам зарур. У ўз тамойилларидан воз кечиши керак эмас. Ҳақиқий етакчи ўзини ҳам, ходимларини ҳам алдамай, доим виждонан ҳаракат қилиши керак.\nЯнгиликлар » Ҳаёт тарзи » Ҳақиқий раҳбарлар амал қилувчи 6 қоида\n16:50 Намунали уйлар нима учун қиммат? Сенат раиси қурилиш соҳасидаги коррупция ҳақида гапирди\n16:22 Рамос уйланди. У тўйига Роналдуни чақирмади (фото)\n15:56 Россияда июнь ойида қор ёғди (фото, видео)\n15:30 Мактабларга немис ва француз тиллари қайтади\n15:05 Тошкент - Ангрен - Тошкент йўналишида электропоезд қатнови йўлга қўйилди\n14:39 Шерзод Шерматов: "Мактабларда бўш жой қолсагина қўшимча квота билан қабул бўлади"\n14:13 Қибрайда нималар бўляпти? (фото)\n13:44 Прокуратура «анжанча спектакл» қўйганларни жазолашни талаб қилаяпти\n13:20 Барчаси исташга ундовчи ўша нарсада\n12:55 Оромижон музқаймоқнинг сиз билган ва билмаган ҳақиқатлари\n12:30 Гилос - дарддан этар холос\n12:03 Тайсон Фьюри рақибини икки раундда мағлуб этди (видео)\n13:10 Қандай қилиб ижодий салоҳият ва жамоада ишлашни яхшилаш мумкин?\n21:30 Раҳбарларни ҳар куни янада кучлироқ қиладиган нарса нима?\n13:03 1 сониялик оддий қоида суҳбатдошингиз олдидаги нуфузингизни кўтаради\n13:42 Ишда унумдорликка эришишда Айви Ли усули\n18:17 Ҳақиқий аёл амал қиладиган 10 та қатъий қоида\nОсиёда ҳамкорлик ва ишонч чоралари бўйича кенгаш саммити бошланди\nШавкат Мирзиёев Бангладеш президенти билан алоқаларни фаоллаштиришни муҳокама қилди\n15 июнь куни Ўзбекистонда қандай об-ҳаво кутилмоқда?\nШавкат Мирзиёев Тожикистонга борди (фото)\nШавкат Мирзиёев Тожикистонга жўнаб кетди\nШавкат Мирзиёев ШҲТ саммити иштирокчилари учун ташкилланган концертда иштирок этди (фото)\nНамунали уйлар нима учун қиммат? Сенат раиси қурилиш соҳасидаги коррупция ҳақида гапирди\nМактабларга немис ва француз тиллари қайтади\nТошкент - Ангрен - Тошкент йўналишида электропоезд қатнови йўлга қўйилди\nШерзод Шерматов: "Мактабларда бўш жой қолсагина қўшимча квота билан қабул бўлади"\nҚибрайда нималар бўляпти? (фото)\nПрокуратура «анжанча спектакл» қўйганларни жазолашни талаб қилаяпти\nБарчаси исташга ундовчи ўша нарсада\nРамос уйланди. У тўйига Роналдуни чақирмади (фото)\nРоссияда июнь ойида қор ёғди (фото, видео)\nВоронежда енгил машина ва микроавтобус тўқнашувида 8 киши ҳалок бўлди\nKFC сунъий гўштдан тайёрланган бургерлар сотишни бошлайди\nҚирғизистон ШҲТ доирасида ўзаро ҳисоб-китобларни миллий валюталарда амалга оширишни таклиф қилди\nИккинчи жаҳон уруши даврида бир-биридан айрилган америкалик ва франциялик севишганлар 75 йилдан сўнг учрашишди\nПавел Дуров Telegram’да янгилик ва видеолар агрегаторини яратади\nАвтомобил вақтида етказиб берилмаса, пули қайтариладими?\nHyundai Ўзбекистонда қачон автомобиль ишлаб чиқаришни бошлайди?\nТайсон Фьюри рақибини икки раундда мағлуб этди (видео)\nЁзнинг амалга ошиб бўлган 10 та энг йирик трансфери (фото)\nАмерика Кубоги. Кейруш бошчилигидаги Колумбия термаси Аргентинани мағлуб этди (видео)\nУкраина U-20 термаси ЖЧ-2019 ғолиблигини қўлга киритди\nБабаян борасидаги миш-миш, голни нишонлаш услуби - Андрей Фёдоров иштирокидаги матбуот анжумани ўтказилди\nЖЧ саралаш босқичи 2-раунд олдидан. Ўзбекистон сафарда бошлаб сафарда тугатади\nДаврон Файзиев: “Энг аламлиси, учрашувдаги барча голни бизнинг футболчилар уришди”\nЎзбекистон халқ артисти Юлдуз Усмоновадан премьера (видео)\nАлишер Усмоновнинг жияни Тошкентда янги либослари жамланмаси тақдимотини ўтказди (фото)\nГилос - дарддан этар холос\nҚон босимини туширишнинг оддий усули маълум қилинди\nЮриш ўлим хавфини қанчалик камайтиради?\nФарзандларимиз нима учун ёлғон гапиради?\nТадқиқот натижаси: алкоголнинг ҳар қандай миқдори инсультга олиб келади\nҚуёш нури таъсиридан сақловчи маҳсулотларни биласизми?


«Medicalxpress.com» тиббиёт портали ёзишича, жисмоний меҳнат билан шуғулланувчи эркаклар ўтириб ишловчи тенгқурларига нисбатан камроқ умр кўришади.\nОдатда жисмоний фаоллик саломатликни яхши сақлаш учун энг зўр амалиёт ҳисобланади ва аксинча, кам ҳаракат қилиш 7 фоиз ҳолатда касалликлар бош сабабчиси сифатида кўрсатилади. Аммо ҳамма нарсада, жумладан, жисмоний фаолликда ҳам меъёр керак экан.\nАмстердам эркин университетининг Тиббиёт маркази меҳнат гигиенаси мутахассиси — дoктop Питep Koэнeн бошчилигидаги халқаро тадқиқотчилар гуруҳи 1960 йилдан 2010 йилгача 200 минг киши маълумотлари асосида ёзилган 17 та илмий ишни кўриб чиқди.\nУнда аниқланишича, жисмоний меҳнат 18 фоиз ҳолатда эркакларнинг эрта ўлим топиши сабабчиси бўлган.\nДоктор Коэненнинг айтишича, ҳаммаси сиз бўш вақтингизда бажарадиган жисмоний машқлар турига боғлиқ. Масалан, одам шунчаки фитнес билан шуғулланаётган бўлса, юклама ва унинг давомийлигини танлаш имконига эга. Иш пайтида, дейлик, қурилишда — бундай имконият умуман бўлмайди.\nЭнг қизиғи, аёлларда жисмоний меҳнат ва эрта ўлим ўртасида ҳеч қандай боғлиқлик аниқланмади. Ҳатто бунинг тескариси кузатилган. Бекорга айтишмаса керакда: «Аёлнинг жони қирқта».


Artel билан яқинларингизга қувонч бахш этинг\n09:00 / 01.12.2018 14020\nҚиш фасли юртимизга кириб келиб, қир-у адирлар, тоғ-у тошлар оқ рангга бурканганида барчамизнинг хаёлимиз ушбу фаслнинг яқинлашиб келаётган энг кутиладиган байрами - янги йил ҳақида бўлади. Янги йил ўлкамизнинг энг қувончли, катта-ю кичикка шодлик бахш этадиган энг мўъжизавий байрамларидан биридир. Яқинлар билан биргаликда бир дастурхон атрофида ўтириб айтиладиган табриклар, самимий тилаклар ва шодлик улашадиган совғалар янги йилнинг ажралмас, асосий қисми ҳисобланади.\nЯқинларингиз билан қувонч улашишингиз, янги йил байрамида уларни шод қилишингиз учун Artel компанияси 15 дан ортиқ турли комплектацияга эга бўлган телевизорларни ишлаб чиқарган.\nArtel телевизорлари тушунарли интерфейсга эга ва уларни бошқариш ҳеч қандай қийинчилик туғдирмайди. Ушбу телевизорлар 24 дюймдан (60см) бошлаб 75 дюймгача (191см) бўлган диагоналга эга.\nArtel телевизорларининг асосий устунлиги шундаки, уларнинг барчаси рақамли ҳамда йўлдошли телевидениега уланадиган 2 тюнер билан жиҳозланган. Тюнерлар олдиндан ўрнатилганлиги сабабли, эндиликда рақамли ёки йўлдошли тюнерларга қўшимча маблағ сарфлаш умуман шарт эмас.\nArtel телевизорлари ўзларида қулай бошқариш тизимини ва юқори функционалликни мужассамлаган. Деярли барча Artel телевизорларига PVR рақамли эфирни ёзиб олиш, Timeshift, Noise Reduction шовқинни босиш тизими ҳамда ота-она назорати функциялари ўрнатилган.\nPVR рақамли эфирни ёзиб олиш функцияси ёрдамида яқинларингиз зарур бўлган кўрсатув ёки спорт матчини осонгина ечиладиган хотира ускуналарига кўчириб олишлари ва қулай вақтда томоша қилишлари мумкин. Timeshift функцияси эса жонли эфирни тўхтатиш ҳамда ишларни бажариб бўлгач тўхтаган жойдан томоша қилиш имкониятини беради.\nОилангиз билан томоша қилинг\nArtel корхонаси HD форматига эга бўлган 24, 28 ҳамда 32 дюймлик телевизорларни ишлаб чиқаради. Ушбу телевизорлар ўзининг ихчамлиги билан ажралиб туради ва кичик хона ёки ошхона учун аъло даражада мос келади.\nОила даврасида кўрсатувларни қулайлик билан томоша қилиш учун 43 дюйм (109 см) ва ундан-да катта диагоналга эга бўлган Artel телевизорлари тўғри келади. 43 дюймлик телевизорларнинг тасвир формати Full HD, экранларининг ўлчами эса 1920×1080 га тенгдир. Full HD формати юқори тиниқликка эга бўлиб, стандарт тасвирга қараганда 5 марта тиниқроқ, ёрқинроқ ва рангдорроқ ҳисобланади.\nАлоҳида айтиб ўтиш лозимки, Artel телевизорлари ўта юқори даражадаги тиниқликка эга бўлган Ultra HD форматида кўрсатади. Ушбу телевизорларнинг экран ўлчами 3840×2160 га тенг бўлиб, улар 1 миллиондан ортиқ рангларни туслай олади ва экрандаги тасвирни ҳақиқатдан ажратиб бўлмайдиган қилиб акс эттиради.\nИнтернетнинг барча имкониятлари сизнинг телевизорингизда\nSmart телевизорларини ақлли телевизор деб ҳам аташади. Ушбу телевизорлар интернетга симли ADSL ёки симсиз Wi-Fi орқали тўғридан-тўғри уланади. Smart TV телевизорлари ёрдамида ҳар қандай кино ёки кўрсатувни интернет орқали топиш мумкин, бундан ташқари Smart телевизорларида қўшиқ эшитса, турли ўйинлар ўйнаса ёки дастурлардан фойдаланса бўлади. Эндиликда интернетнинг барча имкониятлари сизнинг телевизорингизда.\nЯнги йил – ҳақиқий мўъжизалар, хурсандчилик ва қувонч пайти. Янги йил байрамини оилангиз даврасида шодлик билан кутиб олинг ва Artel телевизорларида севимли кўрсатувларингизни роҳат билан томоша қилинг.\nArtel телевизорлари уч йиллик тўлиқ бепул кафолатга эга. Кафолатдан фойдаланиш учун Ўзбекистон Республикаси бўйича жойлашган 33 дан ортиқ сервис марказларидан бирига мурожаат қилишингиз мумкин.\nҚўшимча маълумот учун artelgroup.org сайти ва fb.com/arteluzb саҳифасига ташриф буюринг ёки +99878 148 88 88 қўнғироқ қилинг.


Теҳрон: Мухолифат мотам юриши бошлади\nМусавий тарафдорлари яшил рангни ўз рамзларига айлантирдилар.\nСайлов натижаларига норозилик чоғида ўлдирилганлар хотирасига ҳурмат билдириш мақсадида Эрон ислоҳотчилари пайшанба куни Теҳрон марказида яна кенг кўламли норозилик тадбири ўтказишга киришди.\n12 июн кунги президентлик сайловида расман мағлуб бўлгани айтилаëтган ислоҳотчи номзод Мир Ҳусайн Мусавий 18 июн кунини миллий мотам куни деб эълон қилди.\nШу куни яна норозилик намойишларини давом эттиришга чорлаган Мусавий¸ ўз тарафдорларидан қурбонлар хотираси учун қора либос кийишни сўради.\nДушанба куни ўлдирилган 7 намойишчи хотирасига Мусавий шунингдек масжид ва кўчаларда жимлик сақлаш орқали ҳурмат изҳор этишга ҳам чақирди.\nМухолифат режасига кўра¸ пайшанба куни Мусавий тарафдорлари аввалига БМТ нинг Теҳрондаги идораси олдида тўпланиб¸ сўнгра пойтахт маркази томон мотам юриши қиладилар.\nМусавийга тегишли вебсайтлардан бирининг ëзишича¸ мотам юришида президентликка номзоднинг ўзи ҳам иштирок этади.\nҲукуматнинг намойишларни таъқиқлаш қарорига қарамай¸ чоршанба куни ҳам Мусавийнинг юз минглаб тарафдорлари Теҳрон бўйлаб юриш ўтказдилар.\nМусавий ва унинг тарафдорлари Эрондаги ҳукмрон табақаларни 12 июн кунги сайлов натижаларини сохталаштириш ва ғалабани Мусавийдан ўғирлаб¸ иқтидордаги президент Маҳмуд Аҳмадийнажодга берганликда айбламоқдалар.\nЭрон ҳукумати хорижий мухбирларнинг мамлакатда сайловлардан сўнг юзага келган сиëсий бўҳрон¸ хусусан мухолифатнинг кенг кўламли норозилик намойишларини кўрсатишини таъқиқлаганидан сўнг¸ халқаро ахборот воситалари воқеалар ривожини асосан фуқароларнинг ўзларидан келаëтган видео¸ сурат ва овозлар ëрдамида ëритмоқдалар.\nАхборот ва фикр алмашинув тармоқлари¸ айни кунларда ҳам Эрон ичкариси¸ ҳам ташқарисидагилар учун маълумот тарқатиш ва олишнинг асосий воситасига айланди.\nОзодликнинг форс тилидаги Фардо радиоси телефонларига ҳам қўнғироқ қилиб¸ вазият ҳақда хабар қолдираëтганлар сони кун сайин кўпайиб бормоқда.\n- Мен Аҳмадийнажод тарафдорларига ачинаман¸ зотан бизнинг номзодимиз Мусавий сайловларда ғолиб чиқди ва Аҳмадийнажод ўз лавозимида қолиш учун бегуноҳ одамларни ўлдирди. Биз бундан кейин ҳам унга қарши чиқишда давом этамиз ва унинг бегуноҳ одамларни ўлдиришига қараб турмаймиз. Аҳмадийнажод исломий давлат президенти бўлишга лойиқ эмас¸ дейилади овозëзгичда Эрондан қолдирилган аудиоëзувда.\nАйни пайтда¸ Мусавий мухолифлари ҳам бундай фаолликни бўшаштирмаëтир.\n- Жаноб Мусавий¸ сиз ўзингизнинг президентлик сайловида ғолиб бўлганингизга шубҳа қилмаслигингизни айтаëтирсиз. Буни қаердан биласиз? Жаноб Мусавий¸ шаҳарлардаги суратларингиз бу ҳали сизни ҳамма қўллайди¸ дегани эмас. Бу сизда ўзингизни ташвиқ қилиш учун пул кўплиги белгисидир. Жаноб Мусавий¸ сиз аксилисломчилар етакчиси ва Эрон тузумининг рақиби рамзига айландингиз¸ дейилади Мусавийга қаршилардан бири қолдиган аудиоëзувда.\nАйни дақиқаларда¸ Эрон ҳукумати Аҳмадийнажодга қарши кенг кўламли норозиликни ҳовурдан тушириш пайида бўлса¸ Мусавий ва унинг салафлари юзага келган имконни қўлдан бой бермаслик¸ ҳукуматни ўз талабини қабул қилишга мажбурлаш устида бош қотирмоқда.\nМамлакатда қайта президентлик сайлови ўтказилишини талаб қилаëтган ислоҳотчилар¸ айни пайтда ўз тарафдорларига нисбатан босимнинг пасайиши ва қўлга олинган мухолифатчилар озод қилинишини талаб этмоқдалар.\n12 июн кунидан бери Эронда Мусавий ва ислоҳотлар тарафдори бўлган ўнлаб фаоллар ҳибсга олинди. Улар орасида Эрон озодлик ҳаракати етакчиси Иброҳим Яздий ва сиëсий шарҳловчи Саид Лайзазлар ҳам бор.\nҲозирча Эрон раҳбарияти Мусавий талабларини қабул қилиш истагини кўрсатаëтгани йўқ.\nБаҳсли сайлов участкаларида овозларни қайта санаш ҳақда қарор чиқарган олий Посбонлар кенгаши¸ сайлов натижаларини бекор этиш талабини ҳозирча рад этмоқда.\nАйни пайтда¸ мамлакатда олий конституцион суд мақомида бўлган мазкур кенгаш¸ шанба куни президентлик сайловида ютқизгани айтилаëтган учала номзод¸ шунингдек ғолиб топилган Аҳмадийнажодни ҳам учрашувга чақирган.\nМуҳокамалар марказига¸ кенгаш матбуот котиби Аббос Али Худхудойига кўра¸ Аҳмадийнажод рақибларининг сайловларга оид юзлаб шикоятларини кўриб чиқиш масаласи қўйилган.\n- Кенгаш аъзолари тегишли идоралардан президентлик сайловининг қандай ўтганига оид тўпланган дастлабки маълумотларни ҳозирлаш¸ келган расмий аризалар ва улар бўйича қилинган ишларга оид ҳисоботни тақдим этишни ҳам сўрадилар¸ деди Худхудойи пайшанба куни.\nЭрон Посбонлар кенгаши олти уламо ва олти ҳуқуқшуносдан таркиб топган бўлиб¸ исломий жумҳуриятдаги қонун ва қонунийликка оид сўнгги ҳукм чиқариш ваколати ана шу кенгашга берилган.


Жомбойда деҳқончилик мактаби яратилмоқда – UzFK\nby UzFKUserPosted on February 26, 2021 April 6, 2021\nДунёда ҳар йили икки миллион тоннадан зиёд ёнғоқ етиштирилади ва истеъмол қилинади.\nСўнгги йилларда унинг истеъмол қилиш миқдори ошиб бормоқда. АҚШ, Чили, Украина, Хитой ва Молдова энг кўп ёнғоқ экспорт қилувчи мамлакатлар сирасига киради. Юртимиз ушбу маҳсулотни етиштириш бўйича қулай иқлим шароитига эга бўлишига қарамай, ёнғоқ экспорт қилувчи асосий мамлакатлар қаторига кирмайди.\nЭндиликда бу борадаги имкониятларни ишга солиш учун ҳудудларда ёнғоқзорлар барпо этишга алоҳида эътибор қаратилмоқда. Ўзбекистон фермер, деҳқон хўжаликлари ва томорқа ер эгалари кенгаши раиси А.Хаитов иштирокида Жомбой туманида 129 гектар майдонда ёнғоқзор ташкил этиш мақсадида ўтказилган амалий семинарда ҳам бу борада алоҳида қайд этилди.\n– Ёнғоқ – намликни ёқтирадиган дарахт. Ўзбекистоннинг айрим жойларида, масалан, Жомбой туманида уни суғормай ўстириш мумкин. Бунда ёғингарчилик миқдори 800-900 мм.дан кам бўлмаслиги керак, –дейди Ўзбекистон фермер, деҳқон хўжаликлари ва томорқа ер эгалари кенгашининг Самарқанддаги вакили Шомирза Сафаров. – Бугун “Ёрқулбобо” фермер хўжалигининг 32 гектар ерида дастлабки ёнғоқ кўчатлари экилиб, плантацияга асос солинди. Чунки, четга сотиш учун бир хил нав ва катта партиядаги ёнғоқ керак. Бунга фақат ёнғоқ плантациялари яратиш йўли билан эришиш мумкин.\nҚайд этиш керакки, Жомбойда янги деҳқончилик маданиятини яратиш мақсадида экин майдонларидаги экинлар қайта тақсимланмоқда. Мисол учун, жорий йилда ҳозирга қадар пахта экилган ва паст ҳосил олинган 8 минг гектарнинг рентабеллигини ошириш мақсадида бошқа экинлар экилади. Босқичма-босқич олиб борилган қисқартириш натижасида пахта майдонлари 800 гектар атрофида қолди. У ҳам бўлса, сувга яқин ва ҳосилдорлик юқори бўлган манзиллар танлаб олинган.\nТуманда аҳоли даромадларини ва бозордаги тўкинликни таъминлаш мақсадида 7481 та янги лойиҳани амалга ошириш, бунда ёшларга 30 сотихдан ер ажратиш чоралари кўрилмоқда. Бунинг учун керак бўладиган маблағларни Ўзбекистон фермер деҳқон хўжаликлари ва томорқа ер эгалари кенгаши ва унинг жамғармаси ҳисобидан ажратиш мўлжалланмоқда.\nАна шу маблағлар эвазига аҳоли хонадонларига 62 мингта парранда тарқатилиб, 5 гектарда 557 хонадонга иссиқхона қурилиб, 5 мингдан ортиқ хонадонга анор кўчатлари етказиб берилади. Шунингдек, 1 минг 780 гектар самарасиз экин майдонларини ўзлаштириш ҳисобига боғ ва токзорлар барпо этиш, доривор ва озуқа ўсимликлар етиштириш кутилмоқда.\nҲар қарич ердан унумли фойдаланиш ва ҳосилдорликни ошириш мақсадида янги боғ қатор ораларига ҳам йилига уч марта экин экиш тавсия этилмоқда. Бунда эса Жомбой туманида ташкил этиладиган олтита “Томорқа хизмати”, иккита кооперация ва аҳолига 12 турдаги хизматлар кўрсатувчи кластернинг алоҳида кўмаги кутилмоқда.\nPrev “Кластер – изланиш, инновация, дегани”. Президент қишлоқ ва сув хўжалиги бўйича йиғилиш ўтказди\nNext Янгийўл туманидаги намунали томорқалар


Роналду "Олтин тўп"ни олиши мумкинлигига изоҳ берди / CHAMPIONAT.asia\n18:30Германия Бундеслигаси. 3та ўйиннинг ойлайн натижалари билан танишиб боринг 0 18:21"Байер" - "Бавария". Матнли трансляция 0 18:14Луис Суарес жароҳатидан тўлиқ тузалди ва "Мальорка"га қарши ўйинга тайёр 0 18:06Хаверц жароҳати туфайли "Бавария"га қарши ўйинни ўтказиб юборади 2 17:46Бундеслига. "Байер" - "Бавария" ва яна 3 ўйиннинг асосий таркиблари билан танишинг 1 17:30"Ювентус" "Лион" хавбекини икки йилга ижарага олмоқчи 0 17:08Игало: "Агар мени ҳақорат қилишса, майдондан чиқиб кетаман" 3 16:53К-лига. "Пусан И'Парк" ўз уйида "Квангджу Сангму" билан жанговар дуранг ўйнади 0 16:43Карикатура: Абрамович "Челси" учун кўп нарса берди 5 16:35"Динамо" 10 июндан машғулотларга киришади 0 16:13Германия чемпионати рестартидан сўнг кутилганидек жароҳатлар сони ўсдими? 0 15:50Месси якка тартибда машғулотлар олиб бормоқда 2 15:25РПЛнинг қолган барча ўйинлари ТВ орқали бепул намойиш этилади 12 15:12Жанубий Корея К-лигаси. "Сеул" - "Чонбук" 1:4 0 14:45Карикатура: Бартомеу маошларни яна пасайтириш мақсадида "Барселона" футболчиларига мурожаат қилади 6\nРоналду "Олтин тўп"ни олиши мумкинлигига изоҳ берди\nТеглар : Ювентус Криштиану Роналду Португалия\n"Ювентус" ва Португалия терма жамоаси ҳужумчиси Криштиану Роналду "Олтин тўп"ни қўлга киритиши мумкинлигига ўз фикрини билдирди.\n- Мен 3та совринни қўлга киритдим, шу ўринда ҳар доимгидек хотиржамман, - дейди Роналду. Мен ёмон ўйнаган мавсум бўлмаган, буниси ҳам истисно эмас. Охирги 16 йил ҳаммаси ҳақида гувоҳлик беради, яна нима қила олишим мумкин?\n"Олтин тўп"га муносибманми? Билмадим, буни баҳолайдиганлар бор. Мен ўзимга баҳо бера олмайман.\nКриштиану Роналду 2018/19 йилги мавсум жами турнирларда 47та ўйинда майдонга тушиб, 31та гол ва 13та ассистни амалга оширди. 34 ёшли форвард бу мавсумда Италия чемпиони, Суперкубоги ва Миллатлар Лигаси ғолибига айланди.\n"Ювентус" "Лион" хавбекини икки йилга ижарага олмоқчи 0\n"Ювентуc" "Атлетико" сардорига қизиқиб қолди 4\nКрауч, Роналду, Рамос, Бэйл рамзий термадан ўрин олди 17\nСнейдер: "Мен Месси ёки Роналдудек бўлишим мумкин эди, аммо шунчаки хоҳламадим" 76\nРоналду илк миллиардер футболчига айланди 12\nПортугалия. "Порту"нинг кетидан "Бенфика" ҳам очко йўқотди 1\nИньеста: "Мукаммал футболчида Роналду ва Рамоснинг ҳам хусусиятлари бўлиши керак" 20


Саудия Арабистони АҚШга нефть экспорт қилишни 6 йил ичида энг паст даражага туширди\n18:18 / 20.05.2015\nСаудия Арабистонидан АҚШга нефть экспорти охирги 6 йил ичидаги минимал кўрсакткичларга тушиб кетди. The Financial Times нашрининг ёзишича, бунга маълум даражада Канададан нефть экспортининг кучайиши ва “сланец инқилоби” сабаб бўлган.\nМаълум қилинишича, Саудия Арабистони осиёлик мижозларга, биринчи навбатда, Хитойга кўпроқ эътибор қаратмоқчи.\nОхирги 12 ой давомида АҚШ Саудиядан кунига ўртача 1 млн баррель нефть сотиб олган бўлиб, бу 2009 йилдан буён қайд қилинган энг паст кўрсаткичдир. 2013 йилда эса АҚШ Саудиядан кунига 1.5 млн баррель нефть харид қилган.\nКолумбия университети қошидаги Халқаро энергетика сиёсати маркази директори ва муассиси Жейсон Бордоффнинг фикрича, Саудиянинг бу ҳаракатлари бундан буён асосий экспорт бозори Сувайш каналидан шарқда жойлашишини кўрсатади.\nАйни пайтда Канада АҚШга кунига 3 млн баррель нефть етказиб бермоқда. 2011 йилдан буён Канада экспорти 1 млн баррелга ўсди.


..:: ISLOM.UZ ::.. - Дуо қилишнинг қирқ одоби\nДуо қилишнинг қирқ одоби\nИслом суннатларидан бири дуодир. Пайғамбаримиз алайҳиссалом «Дуо ибодатдир», деганлар. Дарҳақиқат, банда чин қалбдан дуо қилар экан, Аллоҳга маънавий яқинлик хосил қилади. Ибн Аббос розияллоҳу анҳумо Расулуллоҳ соллаллоҳу алайҳи васалламдан ривоят қилади: У зот айтдилар: «Сизларни душманларингиздан ҳимоя этувчи ва ризқларингизни мўл-кўл қилувчи бир нарсага йўллаб қўяйми?! Кечаю кундуз Аллоҳга дуо қилинг, чунки дуо мўминнинг қуролидир!»\nДуонинг бир қанча одоблари борки, улар тўлиқ бажарилса қабул бўлиш эҳтимоли янада ортади. Қуйида шулардан айримларини сиз, азизларга илиндик.\n1. Ҳалол луқма. Яни дуо қилувчининг егулиги ҳалолдан бўлсин.\nСаъд ибн Абу Ваққос дуолари ижобат бўлмаганидан Расулуллоҳ соллаллоҳу алайҳи васалламга шикоят қилди. Шунда жанобимиз унга шундай маслаҳат бердилар: «Эй Саъд, ҳаром (луқмани емак)дан чекингин! Чунки кимнинг қорнига ҳаром луқма кирар экан, унинг дуоси қирқ кунгача ижобат бўлмас»\n2. Ҳалол-пок либос. Яъни либослари ҳалол ва нажосатлардан пок бўлсин.\n3. Аллоҳ таоло дуосини қабул этишига шубҳа қилмасин. Балки ишонч, кўнгил ҳотиржамлиги билан дуо қилсин. Ибн Аббос розияллоҳу анҳумодан ривоят қилинади: Пайғамбаримиз соллаллоҳу алайҳи васаллам дедилар: «Ижобатига ишонган ҳолингизда Аллоҳга дуо қилинг! Билиб қўйингки, ғофил ва сўраган нарсасига эътибори йўқ кимсаларнинг дуосини Аллоҳ ижобат қилмас!»\n4. Хато ва гуноҳларига янгидан тавба қилсин. Чунки ички ва ташқи поклик дуонинг ижобатини тезлаштиради.\n5. Сўраган нарсасининг талабида шошма-шошарлик қилмасин. Ижобатига ишонч ва умид билан сабр қилсин. «Дуо қилдим-ку, нега мақсадим хосил бўлмайди?» деб қаноатсиз бўлмасин. Расулуллоҳ соллаллоҳу алайҳи васаллам айтганлар: «Банданинг дуоси ижобат этилади. Фақат гуноҳни сўрамаса, қариндошчилик риштаси узилишини сўрамаса ва шошилмаса...»\n6. « Истибто» қилмасин. Яъни мақсад ҳосил бўлишига эҳтиёжсизлигини изҳор қилиб «Ижобат бирор кун бўлар», демасин, балки ўз муҳтожлигини тан олган ҳолда ижобатни умид билан, муштоқ бўлиб кутсин.\n7. Дуосида малолланмасин, чунки малолланувчининг дуоси қабул этилмайди.\n8. Ижобатни Аллоҳ таолонинг ихтиёрига ташлаб қўймасин. Яъни худди ўзини муҳтож эмасдай кўрсатиб, «Хоҳласанг мени кечир, хоҳламасанг кечирма, ихтиёринг» деганга ўхшаш дуо қилмасин. Балки Аллоҳга зорланиб, илтижо билан ялиниб-ёлборсин.\n9. Дуони кетма-кет, ҳатто етти мартагача бардавом қилсин.\n10. Зиёнга кирганидагина эмас, балки неъматларга кўмилиб, роҳат-фароғатда яшаётган чоғида ҳам дуодан юз ўгирмасин. Шундай қилса, бошига мусибат тушганида дуоси тезроқ ижобат этилади.\n11. Дуодан олдин Аллоҳга ҳамду сано, Расулуллога саловот-саломлар айтсин. Расулуллоҳ соллаллоҳу алайҳи васаллам шундай дуо қилишни тавсия этганлар.\n12. Гуноҳкор, осий эканини эътироф этиб, ихлос билан дуо қилсин.\n13. Дуосида, оммани, мусулмонлар жамоасини унутмасин. Улар ҳаққига ҳам яхши дуо қилсин. Шунингдек, ўзини билган ва билмаган барча гуноҳларининг авфини сўраб, барча ҳожатларини раво бўлишини Аллоҳдан талаб қилсин.\n14. Дуо сўзларини қўшиқ айтгандек оҳангга солиб талаффуз қилмасин.\n15. «Ғариб (ажабтовур) дуо» қилмасин. Яъни, «Эй Роббим, менга жаннатнинг ўнг томонидан оқ рангли, чап тарафидан яшил тусли қаср ато этгин» деганга ўхшаш дуолар.\n16. Аллоҳ илҳом этган яхшиликларни дуосида сўрасин. Дуо кўринишини олдиндан тайёрлаб олмасин. Акс ҳолда дуо чин қалб тубидан чиқмайди.\n17. Дуода «таманни»дан сақлансин. Яъни сўраган нарсасини Аллоҳга топширди-да, уни юзага чиқариш ҳаракатига тушмади. Бепарво ҳолда «Аллоҳдан сўраб қўйганман, У албатта беради, бошқа ҳаракатга ҳожат йўқ» деб, дангасалик қилмасин.\n18. Дуодан олдин таҳорат ва ғусл олсин. Расулуллоҳ соллаллоҳу алайҳи васаллам шундай қилишга ўргатганлар.\n19. Қиблага юзланиб ўзи учун дуо қилишдан бошласин.\n20. Қўлларини елка рўбарўсига кўтариб, кафтларни юзи томонга қарата очиб дуо қилсин.\n21. Чўккалаб ўтирган ҳолда дуо қилсин.\n22. Дуо вақтида қўлларининг тирсак юқорисини кўкрагига ёпиштириб олсин. Ҳудди мискинлар таом сўраб тиланаётган суратда бўлсин.\n23. Дуода товушини баланд кўтармасин.\n24. Дуо сўнггида қўлларини юзига суртсин. Расулуллоҳ соллаллоҳу алайҳи васаллам: «Қачон дуодан фориғ бўлсангиз, юзларингга масҳ қилинглар», деганлар.\n25. Дуосида «омийн» деб дуо қилсин.\n26. Ижобатни ҳис қилганда Аллоҳга ҳамд айтсин. Ижобат вақти ортга сурилганида ҳам, унинг беҳикмат эмаслигини унутмаган ҳолда ҳамд айтсин.\n27. Дуо учун энг яхши вақтларни танласин. Масалан: жума намозининг азон маҳали, жума кунининг охирги вақтлари, ҳар намоздаги азон ва такбир оралиғи, такбир вақти, чоршанба кун пешин ва аср оралиғи, ҳар кун завол вақти, саҳар вақти, жума кечаси, ражаб ойининг аввалги кечаси, шаъбон ойининг ўн бешинчи кечаси, ийд кечалари, айниқса Рамазон ойи ифтор вақтлари ва қалб эриб юмшаган вақтларни ғанимат билиш керак. Убай ибн Каъб розияллоҳу анҳу Расулуллоҳ соллаллоҳу алайҳи васалламнинг ҳузурларида тиловат қилди. Тиловатга қулоқ тутган сахобаларнинг қалблари «сариёғ»дек эриб кетди. Шунда Расулуллоҳ соллаллоҳу алайҳи васаллам: «Қалблар юмшаган вақтда дуо қилиб қолинглар, чунки у раҳматдир!» дедилар.\nАллоҳ таолонинг қудрат ва азаматига шоҳид бўлган вақтлар, беморлик вақтлари, ватанда йироқда бўлган вақтлар, яъни мусофирлик, фарз намозлардан кейинги вақтлар, хатми Қуръон вақтлари, Ихлос сурасини ўқигандан кейин, адади юздан ортиқ мусулмон жамоатида, сажда вақти, тиловатдан кейин, ёмғир вақти, маййит олдида, хўроз қичқирган вақтда, зикр мажлисларида, имом «валаддооллийн» деганда, Каъбани кўрганда кўпроқ дуо қилиб қолсин. Кўрсатиб ўтилган вақтларнинг дуо қилиш учун энг афзал вақтлар экани кўп аҳли илмлар тажрибасида синалгандир.\n28. Дуо учун табаррук жойларни танласин. Масалан, пайғамбар ва солиҳларнинг дафн этилган маконлари, Масжидул-Ҳаром, хусусан Байтуллоҳ эшиги ва Мақоми Иброҳим оралиғи.\n29. Дуода энг муҳим нарсаларни сўрасин. Масалан, мағфират, яъни гуноҳларнинг авф этилиши, офият, яъни дину-диёнатда саломатлик, соғлом ақида, муъафат, яъни Аллоҳ сизни бошқалар зиёнидан, бошқаларни эса сизнинг зиёнингиздан асрашини сўраш мақбулдир.\n30. Дуо учун «жавомеъ», яъни лафзи қисқа, сермаъно сўзларни танласин. Оиша онамиз айтадилар: “Расулуллоҳ соллаллоҳу алайҳи васаллам «жавомеъ» сўзлар билан дуо қилишни ёқтирар эдилар”.\n31. Энг афзал дуо кишининг ўзи учун, ота-онаси учун қилган дуоларидир.\n32. Шунингдек, ғойибдаги биродари хаққига қилинган дуолар ҳам тез ижобат бўлиши айтилган.\n33. Аллоҳ учун энг маҳбуб дуо: «Эй Аллоҳ, Муҳаммад алайҳиссалом умматини кечиргин, уларга рахм қилгин!» дуосидир.\nҚуйидагиларнинг дуосини ғанимат билиш керак:\n34. Беморнинг дуоси.\n35. Адолатли раҳбарнинг дуоси. Чунки ривоятларда айтилишича: «Андаккина адолат олтмиш йиллик ибодат баробаричадир»\n36. Мусофирнинг дуоси.\n37. Аллоҳ йўлидаги ғозийларнинг дуоси.\n38. Мазлумлар дуосидан эҳтиёт бўлиш лозим.\n39. Ўзи учун ўлим ва бошқа балоларни сўраб дуо қилишдан сақлансин.\n40. Фарзанд ва аҳлияларининг зиёнига ҳам дуо қилмасин, яъни қарғамасин. Шундай инсонлар борки ҳатто унга зулм қилувчиларни ҳам қарғаб дуо қилишмайди. Чунки золимдан чекилган азият бу дунёда оғир бўлса-да, охиратда киши фойдасигадир.\n(Саййид Ализоданинг «Мафотиҳул-жинон шарҳи Ширъатил ислом» китоби асосида Андижон шаҳар «Уйғур» жомеъ масжидининг имом ноиби Ботирали Алишер ўғли тайёрлади).


Зеленский Эрдўғаннинг ҳузурига келди. Туркия кучларининг Қорабоғдан кейинги манзили Донбассми? | Qalampir.uz\nЗеленский Эрдўғаннинг ҳузурига келди. Туркия кучларининг Қорабоғдан кейинги манзили Донбассми?\nТаҳлил\t10 Апрель 2021 19:17 11818\nБугун, 10 апрель куни Украина Президенти Владимир Зеленский ишчи сафари билан Туркияга етиб келди. Бу ҳақда Туркия Республикаси Президентининг Матбуот хизмати хабар бермоқда.\nУкраина Президенти Владимир Зеленскийга рафиқаси Елена Зеленская ҳамроҳлик қилмоқда.\nБугун Президентлар раислигида Олий даражадаги стратегик ҳамкорлик кенгашининг йиғилиши бўлиб ўтади.\nМаҳаллий ОАВнинг ёзишича, ташрифнинг асосий мавзулари мудофаа соҳасидаги ҳамкорлик, эркин савдо шартномаси ва туризм бўлади.\nЭслатиб ўтамиз, сўнгги пайтларда Россия ва Украина ўртасидаги Донбасс минтақасида ҳарбий ҳаракатлар фаоллашди. Ушбу минтақа 2014 йилда Украинада ички сиёсий муҳитнинг мувозанатдан чиқиши оқибатида можароли ҳудудга айланган. Гап шундаки, Украинанинг шарқий вилоятлари ҳисобланган Донецк ва Луганск 2014 йилги воқеалардан сўнг, ўзини ўзи мустақил деб эълон қилди.\nУкраинанинг мақсади мамлакат ҳудудий яхлитлигини таъминлаш. Бунинг учун ҳозирда Зеленский халқаро ҳарбий ҳамкорликни кенгайтиришга интилмоқда. Хусусан, ҳарбий соҳадаги ҳамкорлик бугунги Туркияга қилинган ташриф дастуридан ҳам ўрин олган.\nЭрдўғаннинг Путинга қарши “юриши”\nОхирги йилларда Туркия минтақадаги муаммоли ҳудудлар билан боғлиқ вазиятларнинг асосий ўйинчисига айланиб бормоқда. Хусусан, Озарбайжон Эрдўған ва Туркия мудофаа кучларининг ёрдами билан 30 йил давомида Арманистон ишғоли остида бўлган ҳудудларини озод қилди. Бунда Баку асосий ёрдамни Анқарадан олгани аниқ эди. Сўнгги воқеалар кетма-кетлигига эътибор қилинса, Анқаранинг навбатдаги қадами Донбассга бўлишини пайқаш қийин эмасдек. Албатта, бу ҳозирча тахмин. Боиси, кеча Туркия Республикаси Президент Ражаб Тойиб Эрдўған Россия Федерацияси Президент Владимир Путин билан ҳам телефон орқали мулоқот қилганди.\nҚолаверса, АҚШ Украинани “Россия агрессиясидан” ҳимоя қилиш учун Қора денгизга ўз ҳарбий кемаларини юборган. Бундан ташқари, Украина НАТО аъзосига айланиш йўлида фаол қадамларни ташламоқда. Ўз навбатида Ўрта ер денгизидан Қора денгизга ўтиш йўлини назорат қилувчи Туркия АҚШ ҳарбий кемаларининг Қора денгизга киришини маълум қилди.\nШунингдек, бу Зеленскийнинг охирги олти ойда Туркияга қилаётган иккинчи ташрифи. Украина раҳбари 2020 йилнинг октябрь ойида ҳам Туркияда бўлганди.\nУшбу учрашувда "Туркия Украинанинг, жумладан Қримнинг ҳудудий яхлитлигини ҳамда мамлакатнинг сиёсий бирлигини қўллаб-қувватлашни давом эттиради", деган эди Туркия раҳбари.\nХалқаро ҳуқуқ тамойиллари ва меъёрларига содиқлигини таъкидлаган Туркия, халқаро тан олинган чегаралар доирасида Украинанинг суверенитети ва ҳудудий яхлитлигини шартсиз қўллаб-қувватлашини яна бир бор урғулаб, Украина томонидан бошланган Қрим платформаси доирасидаги ҳамкорликни мамнуният билан қабул қилган.\nУлар Қримни ва Севастопол шаҳрини ишғол қилмаслик, шунингдек, Украинанинг Донецк ва Луганск вилоятларининг айрим ҳудудлари устидан назоратини тиклашга қаратилган ҳаракатларни давом эттиришга келишиб олгандилар.\nТомонлар, шунингдек, босиб олинган Қрим ва Севастопол шаҳрида инсон ҳуқуқлари ҳимоясини таъминлаш, Украинанинг барча ноқонуний ҳибсга олинган фуқароларини озод қилиш бўйича биргаликдаги саъй-ҳаракатларини мувофиқлаштиришни давом эттириш ниятларини билдирган.\nОрадан кўп ўтмай, Владимир Путин Эрдўғаннинг муносабатига қарши жавобини айтган:\n“Туркия Президентининг Қрим бўйича баъзи интилишларига келсак: мен буни билмайман. Менга бу қизиқмас, негаки Россия манфаатлари ишончли ҳимояланган. Бунга бир сония ҳам шубҳа қилмасангиз бўлади”, деган эди Путин “Валдай” мунозара клуби сессиясида.\nТуркия ва Украина ўртасидаги ҳарбий ҳамкорлик\n2019 йилда Украина Туркиядан 6 та “Bayraktar” учувчисиз ҳарбий самолётларини ва учта қуруқликдаги бошқарув станцияларини тахминан 69 миллион АҚШ долларига сотиб олди.\n2020 йил 6 октябрда Украинанинг “Укрспецекспорт” мудофаа концерни бош директори Вадим Ноздря Киев “Bayraktar TB2”ни Туркия билан биргаликда ишлаб чиқаришдан манфаатдор экани ва 48 дона қўшма ишлаб чиқариладиган учувчисиз ҳарбий самолёт сотиб олиш ниятида эканини маълум қилганди.\n2020 йил 14 декабрда Украина Мудофаа вазирлиги ва Туркиянинг Мудофаа саноат идораси ўртасида учувчисиз ҳарбий сомолётлар ҳамда Корвет – сувусти ҳарбий кемаларини ишлаб чиқариш ва технологиялар алмашиш бўйича бир қатор шартномалар имзоланган.\nФото: Корвет – сувусти ҳарбий кемаси\nКорвет кемаларини Туркия билан ҳамкорликда ишлаб чиқариш Қора денгизга чиқиш имконияти бўлган Украининг Николаев шаҳридаги “Океан” кемасозлик заводида амалга оширилиши кўзда тутилган.\nДастлабки корветни Туркияда ишлаб чиқариш кутилмоқда, ундан кейинги ишлаб чиқариш Украинада амалга оширилади.\n29 Июнь 00:26 72686\n01 Июль 08:15 45922\n29 Июнь 08:19 45098\n30 Июнь 19:06 32454\n29 Июнь 15:09 31193


'Тоҳир Йўлдош яшаган қишлоқда 'олмониялик жангарилар' ўлдирилган' - BBC O'zbek\nБи-би-сига маълум қилишларича, Покистондаги учувчисиз бошқариладиган учоқ отган ракеталар ҳужумидан ҳалок бўлган бўлган олмониялик жангарининг жасадини Толибон ҳодиса жойидан олиб кетган.\nПокистон хавфсизлик зобитлари ракета ҳужумида ҳалок бўлганларнинг тўрт нафари Олмония фуқароси эканини тасдиқлаганлар.\nШимолий Вазиристоннинг Мир Али шаҳридан уч километр узоқликда жойлашган қишлоқдаги хонадонлардан бирига учувчисиз бошқариладиган учоқ икки ракета отган.\nБу хонадон маҳаллий Толибон қўмондони Шер Муллага яқин инсоннинг уйи бўлган.\nРакета ҳужумида саккиз киши ҳалок бўлган, кўплаб инсонлар яраланган.\nАфтидан жангарилар бу ҳудудлар назоратида деб кўриладиган Толибон қўмондони Ҳафиз Гул Баҳодур қўли остидаги Шер Мулла билан учрашиш учун борганлар.\nОлмония фуқароларининг Шимолий Вазиристонга ҳарбий тайёргарликдан ўтиш мақсадида борганлари хабар қилинган.\nМир Али шаҳри атрофи ўтмишда қўплаб чет мамлакатлардан борган жангарилар яшаган жой бўлган.\nПокистонлик журналистларга кўра, бу ерда Ўзбекистон Исломий ҳаракати раҳбари Тоҳир Йўлдош ўз жангарилари билан бир неча йил яшаган.\nМир Алига яқин Банну деб аталган жойда Покистон хавфсизлик кучлари Олмония, Ҳолландия ва Франция фуқароларини ҳибсга олганлар.\nХавфсизлик хизматларига кўра, ушбу ҳудудлардаги жангариларнинг "Ал-Қоида"нинг Оврўпо шаҳарларига ҳужум режасига алоқалари бор.\nПокистондан Оврўпога террор хуружлари таҳдидлари\nImage caption Тоҳир Йўлдош ҳам Американинг учувчисиз бошқариладиган учоғидан отган ракета ҳужуми оқибатида ҳалок бўлгани хабар қилинган\nШимолий Вазиристонга АҚШ учувчисиз учоғи уюштирган ракета ҳужуми деб кўриладиган ҳужум Американинг Оврўпо шаҳарларига террорчилик ҳужумлари режалаштирилаётгани борасида огоҳлантириш билан чиққанидан кейин рўй берган.\nАҚШ Марказий Жосуслик бошқармасига кўра, "Ал-Қоида" Берлин, Париж ва Лондон шаҳарларини нишонга олишни режалаштиргани эҳтимоли мавжуд.\nҚатор мамлакатлар террор ҳужумидан огоҳликни кучайтирган, фуқароларини Оврўпо шаҳарларига саёҳат қилмасликка чақирган.\nАмерика матбуотига кўра, эҳтимолий террор хуружи олдини олиш мақсадида Марказий Жосуслик бошқармаси Покистоннинг қавмлар назоратидаги ҳудудларга учувчисиз учоқлардан отиладиган ракета ҳужумлари сонини кўпайтирган.\nҒарбдаги жосуслик хизматлари бу каби ракета ҳужумлари "Ал-Қоида"ни йирик амалиётларга қўл уриши имкониятини чеклайди.\nПокистон шимолига шу йил давомида учувчисиз бошқариладиган учоқлардан отилган ракеталардан 150 инсон ҳалок бўлган.\nУлар орасида жангарилар ҳам, Покистон тинч фуқаролари ҳам бор.\nПокистоннинг қавмлар яшайдиган ҳудудларида Олмония фуқаролари бўлган инсонларнинг пайдо бўлгани Олмон расмийларини хавотирга солган.\nБерлиндаги жосуслик манбаларига кўра, Ҳамбург шаҳрида истиқомат қилган, Олмония фуқаролигига эга бир неча исломий жангари 2009 йилда ғойиб бўлганлар.\nУлар ҳозир Шимолий Вазиристонда деб кўрилади.\nИсломчилар Ҳамбург шаҳридаги август ойида ёпилган масжидга қатнаганлар.\nҲамбургдаги масжид ёпилишида Ўзбекистон ҳам тилга олинди\nҲамбург масжидига 2001 йил 11 сентябрда АҚШга ҳужумларни уюштиришга алоқадор деб кўрилган бир неча шахс қатнагани маълум бўлган.\nЎтган ой асли келиб чиқиши суриялик билан 25 ёшли Олмония фуқароси Покистонда ҳибсга олинган.\nУнинг ҳам Ҳамбург гуруҳига алоқаси борлиги айтилади.\n4 октябр куни Олмония Ички ишлар вазирлиги хабар қилишича, охирги ойларда 70 атрофида Олмония фуқароси Афғонистон ва Покистондаги ҳарбий тайёргарлик жамлоқларида бўлганлар ва учларнинг учдан бир қисми яна Олмонияга қайтган.


01 декабр 2020, Тошкент вақти: 20:26\nАрафот тоғи, Макка, 2012 йил 25 октябр, эрта тонг.\nМиллионлаб мусулмон Саудия Арабистонида муборак ҳаж ибодатини адо этмоқда.\n25 октябр куни бомдод намозидан кейин ҳожилар Макка шаҳридан 19 километр нарида жойлашган Арафот тоғига чиқдилар.\nҚуёш ботганидан кейин ҳожилар Мино ва Арафот тоғи ўртасида жойлашган Муздалифага борадилар.\nЖума куни ҳожилар шайтонга тош отиш амалини бажарадилар.\nБу йил 2 миллиондан ортиқ хорижлик мусулмон ҳаж зиёрати учун Саудия Арабистонига борди.\nЎзбекистондан беш минг одам ҳаж ибодатини адо этмоқда.


Давлат органларининг очиқлиги ва ҳисобдорлигини таъминлашда фуқаролик жамияти институтлари қандай роль ўйнайди? Очиқлик ва шаффофлик тамойиллари илгари сурилганда нималарга эътибор бериш керак? Ушбу йўналишда хорижий тажриба нима дейди?\nШу ва бошқа бир қатор саволлар жорий йилнинг 10 февраль куни Фаол фуқаролар фестивали доирасида бўлиб ўтган “Давлат идоралари фаолиятининг шаффофлиги ва ҳисобдорлигини таъминлашнинг муҳим омиллари” мавзусида жамоатчилик муҳокамаси иштирокчиларининг диққат марказида бўлди.\nКоррупцияга қарши курашиш агентлиги, унинг ҳузуридаги Жамоатчилик кенгаши, “Юксалиш” умуммиллий ҳаракати, ННТ вакиллари, маҳаллий ва халқаро экспертлар таъкидлаганларидек, давлат органларининг очиқлиги ва шаффофлигини, аҳоли олдида ҳисобдорлигини таъминлаш борасида муҳим қадамлар ташланган. Хусусан, давлат харидлари тўғрисидаги маълумотлар ошкор этилмоқда, очиқ маълумотлар порталлари ташкил этилди.\nАкмал Бурҳанов, Коррупцияга қарши курашиш агентлиги директори:\n— Очиқлик-ошкоралик бўлмаган жойда давлат органлари ва мансабдорларнинг жамоатчилик олдида ҳисобдорлигини таъминлаш ёки жамоатчилик назорати унсурларини амалга ошириб бўлмайди. Бугунги кунга келиб амалдорларнинг фуқаролар билан очиқ мулоқотга киришиши янгилик бўлмай қолди. Ҳамма одатий қабул қилмоқда. Коррупцияга қарши курашиш агентлиги фаолиятида ҳам шаффофликка алоҳида эътибор қаратилмоқда. Агентлик ҳузурида яқинда Жамоатчилик кенгаши ташкил этилди. Унинг ташкил этилиши ҳам очиқ, ошкора танлов асосида бўлиб ўтди. Кейинги йилларда давлат харидлари соҳасида ҳам бу борадаги ишлар жадаллаштирилди. Жумладан, 2018 йилда “Давлат харидлари тўғрисида”ги қонун қабул қилинди. Қонунга асосан очиқлик ва шаффофлик асосий принциплардан бири сифатида белгиланди. Шунга асосан, харидлар тўғрисида эълонлар, уларнинг режа-жадвали, электрон савдо натижалари ва бошқа маълумотлар d.xarid.uz сайти орқали жойлаштириб борилмоқда. Очиқлик ва шаффофликни таъминлаш — коррупцияга қарши курашишнинг энг самарали усули. Давлат идоралари устидан жамоатчилик назоратини ўрнатиш уларнинг ҳисобдорлигини оширади. Ўзбекистонда бу борадаги бошлаган ишларни янада жадаллаштиришда албатта, фаол фуқароларнинг ўрни муҳим ҳисобланади.\nТаъкидланишича, 2017 — 2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясида Ўзбекистонда давлат ҳокимияти ва бошқаруви органлари фаолиятининг очиқлигини таъминлаш, жисмоний ҳамда юридик шахсларнинг ҳуқуқ ва эркинликлари ҳамда қонуний манфаатларига оид ахборотни тақдим этишнинг замонавий шаклларини жорий қилиш зарурати белгиланган. Аҳоли ва давлат идоралари ўртасидаги муносабатни шакллантириш учун Халқ қабулхоналари, виртуал қабулхоналар, ҳар бир ташкилот ҳузурида фуқаролар қабулхоналари ташкил этилди. Шунингдек, фуқароларнинг Президентга мурожаат қилиш ҳуқуқи яратилди.\nМамлакатимиз Конституциясига мувофиқ, ҳар ким ўзи истаган ахборотни излаш, олиш ва уни тарқатиш ҳуқуқига эга, амалдаги конституциявий тузумга қарши қаратилган ахборот ҳамда қонун билан белгиланган бошқа чеклашлар бундан мустаснодир.\nБугун рақамли технологиялардан кенг фойдаланилган ҳолда data.gov.uz, my.gov.uz, regulation.gov.uz, d.xarid.uz ва бошқа онлайн платформаларда маълумотлар очиқ эълон қилинмоқда, бу эса давлат идораларининг жамоатчилик олдида ҳисобдорлигини оширмоқда. Ҳар бир вазирлик ва идора маълумотлар очиқлиги фаолиятини танқидий кўриб чиқиб, ўзининг веб-сайтлари ва ижтимоий тармоқлардаги саҳифаларида маълумотларни мунтазам жойлаштириши ва янгилаб бориши амалиёти йўлга қўйилди. Унда ўз фаолиятига оид маълумотлар, ташкилотларнинг бюджет маблағларининг сарфланиши, тендерлар тўғрисидаги эълонлар, бўш иш ўринлари сингари маълумотлар эълон қилиб борилмоқда. Шу ва бошқа ислоҳотлар натижасида Ўзбекистон “Очиқ маълумотларни кузатиш” халқаро индексида 125 поғонага кўтарилиб, 44-ўринни эгаллади.\nПрезидент Олий Мажлисга Мурожаатномасида бундан буён барча давлат харидлари жамоатчилик ва Парламент назоратида бўлади, ташқи қарз ҳисобидан ҳудудларда амалга ошириладиган лойиҳалар бундан буён маҳаллий кенгашлар ва жамоатчилик муҳокамасидан ўтказилади, деб таъкидлади. Шунингдек, қабул қилинган ҳужжатлар ижросини ташкил этишда жамоатчилик иштироки ва назорати кенг йўлга қўйилади. Жумладан, “жамоатчилик эшитувлари” ва “жамоатчилик мониторинги” тизими жорий қилинади. Бу жараёнга фуқаролик жамияти институтлари, оммавий ахборот воситалари ва фуқаролар ҳам фаол жалб этилади.\nУшбу ташаббус ва вазифаларни амалга ошириш орқали нодавлат нотижорат ташкилотлари ва фуқаролик жамиятининг бошқа институтлари мавжуд муаммоларни аниқлаш, уларни чуқур таҳлил қилиш, ечимлари бўйича таклиф ишлаб чиқиш, ижроси устидан жамоатчилик назоратини таъминлаш жараёнларига кенг жалб этилади.\nШу ўринда таъкидлаш лозимки, айни вақтда 70 дан зиёд давлат идоралари ҳузурида Жамоатчилик кенгашлари ўз фаолиятини бошлади. Давлат идоралари фаолиятида шаффофлик ва ҳисобдорликни ривожлантиришдан биринчи галда жамоатчиликнинг ўзи манфаатдор ҳисобланади. Шундай экан, давлат органларида очиқлик ва ошкораликни ҳамда уларнинг халқ олдидаги ҳисобдорликни таъминлашда фуқаролик жамияти институтлари фаол позицияда бўлиши керак. Уларнинг иштирокисиз, аниқроғи фаол иштирокисиз ҳаққоний очиқлик ва ошкораликни таъминлаб бўлмайди.\nШунингдек, тадбир давомида Ўзбекистонда илк бор ташкил этилаётган “Антикоррупция лабораториялари” лойиҳасининг тақдимоти бўлиб ўтди. Ушбу лойиҳа “Юксалиш” умуммиллий ҳаракати, Коррупцияга қарши курашиш агентлиги томонидан “Минтақавий мулоқот” (Словения) халқаро нодавлат ташкилоти кўмагида амалга оширилмоқда.\nТаълим аксарият фуқаролар ҳаёти давомида у ёки бу ҳолатда туташадиган соҳалардан биридир. Ота-оналар болаларини энг яхши мактабда сифатли таълим олишларини таъминлашга интилади, бироқ яхши мактаблар ҳамма хоҳловчиларга ҳам етмаслиги мумкин. Таълим тизими — ижтимоий тармоқларда кўп муҳокама қилинадиган мавзулардан бири. Айнан шунинг учун антикоррупция лабораторияларини ташкил қилиш лойиҳасининг таянч нуқтаси сифатида ушбу соҳа танлаб олинди.\nТадқиқотга Ўзбекистон бўйича, шу жумладан вилоят, туман, шаҳар, қишлоқлардаги 114 та мактаб қамраб олинади.\n“Юксалиш” умуммиллий ҳаракати кенг жамоатчилик ҳамда ОАВларни коррупция ҳолатларини аниқлашда, тадқиқот натижалари бўйича қабул қилинган қарорларни мониторинг қилишда, волонтёрларни сўровлар ўтказишда фаол иштирок этишга чақиради.


Рустам Ашурматов: "Кучли ёки кучсиз рақибларни танлаш нотўғри, ҳар бир ўйинга муносиб тайёрланамиз"\n12 октябрь, 2021, 08:06\nТеглар:Рустам Ашурматов | Ўзбекистон МТЖ | Иордания\nИқтидорли ҳимоячи терма жамоа ҳақида фикр билдирди.\nИорданиянинг Амман шаҳрида йиғин ўтказаётган миллий терма жамоамиз дастлабки ўйинда Малайзияни 5:1 ҳисобида доғда қолдирганини биласиз.\nБугун вакилларимиз иккинчи ўйин сифатида Иорданияга қарши майдонга тушади. ЎФА матбуот хизмати Иорданиядаги йиғин хусусида иқтидорли ҳимоячи Рустам Ашурматовнинг фикрларини тақдим этди.\n- Биринчи марта янги мураббий билан машғулот ўтказяпман. Тўғри, янгиликлар бор. Лекин терма жамоада биринчи марта бўлмаётганим учун жамоадошларим билан яхши муносабатдаман ва янги мураббийга ҳам кўникиб боряпмиз.\nБу ерда биринчи марта келган янги ўйинчилар ҳам бор. Шулар билан биргаликда мураббийга мослашишга ва ўйин услубини ўрганишга ҳаракат қиляпмиз. Ҳозирда ўртоқлик учрашувлари ўтказяпмиз. Кучли ёки кучсиз рақибларни танлаш нотўғри бўлади. Малайзиями, Иорданиями, ҳар бир ўйинга муносиб тайёргарлик кўриб, яхши ўтказишга ҳаракат қиламиз.\nТерма жамоа ёшарди. Аммо кўпи билан ёшимиз тенг бўлгани учун ички муҳит жуда яхши. Сабаби, олдинги ёшлар терма жамоасида ҳам кўпчилиги билан бирга ўйнаганмиз, деди - Ашурматов.


Ироқдаги намойишларда яна ўнлаб одам нобуд бўлди\n24 октябр 2020, Тошкент вақти: 11:09\nИроқдаги намойишлардан лавҳа, Бағдод, 2019 йилнинг 26 октябри.\nИроқда намойишчиларнинг хавфсизлик кучлари билан бўлиб ўтган тўқнашуви оқибатида сўнгги 2 кун ичида, ҳуқуқ фаоллари маълумотига кўра, 63 киши (булардан 10 нафари пойтахт Бағдодда) ҳаётдан кўз юмди, минглаган одам тан жароҳати олди.\nПолиция оломонни тарқата олмаганидан кейин шанба куни Ироқ бош вазири Одил Абдул Маҳдий Бағдод кўчаларига сараланган аксилтеррор бўлинмалари жангчиларини чиқаришга буйруқ берган. Ўнлаб одам қўлга олинган.\nЙирик тўқнашувлардан бири Бағдод жанубий-шарқида жойлашган Носирия шаҳрида ҳам бўлиб ўтгани айтилмоқда.\nИроқда аксилҳукумат намойишлари бир неча ҳафта муқаддам бошланган ва шу кунда авж паллага кўтарилган. Норозилик акциялари бошланганидан буён бу мамлакатда 200 чоғли одам ўлди. Намойишчилар мамлакатдаги иқтисодий вазият, электр таъминотидаги узилишлар, шунингдек, коррупция ва эронпараст шиа қуролли гуруҳлари фаолияти юзасидан норозилик билдирмоқдалар. Намойишчилар муайян лидер етакчилигида ҳаракат қилмаяпти ва расман ҳеч қайси сиёсий куч томонидан дастакланаётгани йўқ.\nИроқ расмийлари аввалроқ айрим пайтларда намойишчиларга қарши “керагидан ортиқ” куч қўлланганини тан олишиб, уларнинг талабларини кўриб чиқишга ваъда қилишган.


20:33 / 09.01.2019 | Diyor Khamidov | 1912\nАссалому алайкум! Ҳурматли илм ахли, сизларни вақтингизни олганимга узр сўрайман, излаш хизматидан топа олмаганим учун, сўрашга қарор қилдим. Мен шифокор бўлиб ишлайман, бизни олдимизга диагностика марказларидан вакиллари келиб, беморларни айнан уларни марказига жўнатсак бизга хар бир бемордан фоиз чиқариб беришини айтади. Бунга сабаб албатта конкуренция. Энди биз улар айтганидай уларга бемор жўнатиб ўша пулни олсак бўладмми? 2). Шунга ўхшаш холат дори фирмалари билан хам бўлади. Яъни айнан ўша фирмани дорисини ёзсак бизга хар бир дорига акция қилиб пул беради. Шундай ишга қўл урсак жоизми? Олдиндан раҳмат.\n- Ва алайкум ассалом! Энг аввало пулни кўзлаб макр қилмаслик керак. Чунки Расулуллоҳ соллаллоҳу алайҳи васаллам “Бизга макр ҳийла қилувчилар биздан эмас” деганлар. Докторларни макр қилиши бошқалардан кўра сизга кўпроқ маълум. Аллоҳ таоло “Бақара” сурасида марҳамат қилади:\nوَلاَ تَأْكُلُواْ أَمْوَالَكُم بَيْنَكُم بِالْبَاطِلِ وَتُدْلُواْ بِهَا إِلَى الْحُكَّامِ لِتَأْكُلُواْ فَرِيقًا مِّنْ أَمْوَالِ النَّاسِ بِالإِثْمِ وَأَنتُمْ تَعْلَمُونَ۝\n188. Бир-бирларингизнинг молларингизни ботил йўл билан еманг. Билиб туриб, одамларнинг молларидан бир қисмини гуноҳ ила ейишингиз учун уни ҳокимларга ташламанг.\nКераксиз текширувга жўнатишади, дори фурушларни керак-нокерак дориларини ёзиб беришади, касалликни томирини қуритиш ўрнига шохи билан баргини қуритиш пайида бўлади, илми етмаса ҳам тахминан даволашга уриниб кўради ва ҳоказолар. Буларнинг барчаси оятдаги билиб туриб одамларнинг молини шилиш учун бошқаларга жўнатиш бўлади. Шулардан сақланган ҳолатда керакли бўлатуриб жўнатсангиз ва улар сизга ҳақ ажратишса олишингиз жоиз.\nҲозирги кунда докторлар беморларга керакли дорилар билан бирга кераксизларини ҳам қўшиб ёзиб беришади. Ёки таркиби бир хил бўлган номи бошқа-бошқа дорини қимматини ўзлари келишган тарафникини ёзиб беришади. Бу иш беморнинг ҳаққига хиёнат қилиш ҳисобланади. Беморнинг молини ботил йўл билан ейиш ҳисобланади. Ваҳоланки керакли деб ёзганида ҳам хиёнат бор. Чунки ўша керакли деб ёзгани ҳам касалликни томирини қуритиш учун эмас, балки уни барги ёки шохини қуритиш учунгина бўлади. Уларни шу йўл билан қурган уйлари ҳам бошқа олган моллари ҳам ҳалол бўлмайди. Улар қуйидаги ҳадисга юзга-юз тушадилар.\nАна, кўрдингизми, бировни сўкиш, бировнинг обрўсини тўкиш, бировнинг молини ейиш, бировнинг қонини тўкиш ва бировни уриш қандай ҳам ёмон иш! Бас, буларга ўхшаган ёмон ишлардан сақланайлик. ("Ҳадис ва Ҳаёт" китобидан).\nШариат ижозат бермаган дорилардан сақланиш\nМубоҳ даволар бўла туриб шариат ҳаром қилган дориларни даво сифатида тавсия қилмаслиги керак. Бошқа дин вакили билан мусулмон доктор ўртасида бу борада ҳам фарқ бўлиши керак. Тезроқ натижа бериши учун ҳаром дориларни қўлламаслини ва ҳожат ва зарурат деган шаръий чегараларни билиши керак. Рецепт ёзишда ҳам дори сотувчи осон тушинадиган аниқ ва тиниқ қилиб ёзиши керак. Баъзи докторлар дори сотувчилар талабига кўра фойдали даволар қаторига гоҳида фойдаси йўқ ёки истемол қилса ҳам қилмаса ҳам фойда зарари йўқ дориларни ёзиб беришади. Бу ҳам бемор молини ботил йўл билан ейиш бўлиб ҳаром саналади. Валлоҳу аълам!\nЧилла ва қўй сўраган мулло\nХозирда чиқаётган ускунлар тўғрисида қизлар ўқимасин\nДинимизда ирсий касалликлар ҳақида нима дейилган?


Керакли нашр обунаси “мажбурий” бўлиши лозим – Jurnalist\nR S2019-12-27T06:55:37+00:0027 Dekabr, 2019|Умумий янгиликлар|\nҲозир кескин ўзгаришлар, янгиланишлар даврида яшаяпмиз. Журналистларга оммавий ахборот воситаларида камчиликларни ошкора айтиш учун эркинлик яратилди. Давлат идоралари фаолияти устидан жамоатчилик назорати ўрнатилди. Халқ давлат идораларига эмас, давлат идоралари ходимлари аҳоли ҳузурига келадиган бўлди.\nМамлакатимизда оммавий ахборот воситалари ходимлари учун имкониятлар яратилди. Бунинг таркибида янги блогерлар йўналиши пайдо бўлиб, ижтимоий тармоқларда улар ҳам ўз фикрларини эркин айтадиган бўлди. Аммо шу ўринда бир гапни айтиш ўринли, деб ўйлайман. Эркинлик – ўзбошимчалик эмас! Эркинлик – бу нима хоҳласам қилаверишим мумкин, дегани ҳам эмас. Эркинликнинг замирида тўғри гапни айта олиш тамойили ётади. Тўғри гапни айта олмасдан, кимгадир маъқул бўлиш учун бошқа сохта гаплар билан бировнинг “обрўсини кўтариш”га ҳаракат қилмаслик ёки қандайдир, жамиятимизга тўғри келмайдиган сиёсатни ёқлаб, чиқиш қилиб «очко» олиш керак эмас.\nЭнди чекловларга келсак, ҳозир мажбурий меҳнат тақиқланди, шунингдек, мажбурий обуна ҳам. Аммо мажбурий меҳнат тақиқлангани, меҳнат қилмасдан яшаш дегани эмас ва мос равишда, мажбурий обуна бекор қилингани обуна бўлмаслик дегани ҳам эмас. Кўпчилик обуна бўлиш масаласи ҳақида гап кетганда, «Ҳамма нарса интернетда бор-ку, газета нимага керак?» дейди. Ҳақиқатан ҳам интернет яхши. Аммо интернет газета ёки журнал ўрнини боса олмайди.\nШунинг учун ҳар бир оилада, албатта, оиланинг эҳтиёжига мос газета ва журналлар бўлиши керак.\nМақола сарлавҳасини бежиз «Керакли нашр обунаси “мажбурий” бўлиши лозим», деб ёзмадим. Ҳозирги замонда ҳар бир киши ёшидан, касбидан, эътиқодидан қатъи назар, ахборотларсиз яшаши қийин. Шундай экан бу эҳтиёжни ўзи қондириши керак. Буни қандай қилиб амалга ошириш ҳар бир кишининг ўзига ҳавола. Интернетдан одатда жамиятда содир бўлаётган ҳодиса ва жараёнлар ҳақида ахборотларнигина олиш мумкин. Аммо ахборотларнинг таҳлили журналистлар ва мақола муаллифлари томонидан ёзилган мақолаларда ўз аксини топади. Шу туфайли газета тезкорлиги жиҳатидан интернетдек бўла олмайди ва мос равишда, интернет ҳам жамиятда содир бўлаётган ҳодиса ва жараёнларнинг мазмун-моҳиятини чуқур таҳлил қилиб, очиб бериши нуқтаи назаридан газетанинг ўрнини боса олмайди. Шу жиҳатдан интернетдан фойдаланиш билан бирга газеталарга обуна бўлишни ҳам инкор қилмаслик керак. Мен айнан қайсидир бир газетага обуна бўлиш ҳақида айтмаяпман, аммо ҳамманинг йўналишига мос газеталар бор, ким қайсини маъқул кўрса, айнан шу газета ёки журналга обуна бўлиши мумкин.\nЭнди обунанинг “мажбурий”лиги масаласи ҳақида гапирмоқчиман. Бизни фалон газетага, албатта обуна бўлиш керак, деб ҳеч ким айтаётган эмас. Аммо бундан биз газета ўқимасак ҳам бўлаверади, деган хулосага келмаслигимиз лозим. Ҳар бир одам ўзининг эҳтиёжидан келиб чиқиб тегишли газеталарга обуна бўлиши мақсадга мувофиқ.\nЖамият ҳам катта организм. Уни ҳам маълум меъёрда, соғлом ҳолда ушлаб туриш лозим бўлади. Унинг ҳам “иситмаси” бор, “касал” бўлиб қолиши ҳам мумкин. Буни даволаш учун муолажа керак бўлади. Агар буни шифокорликка қиёс қиладиган бўлсак, интернет “тез ёрдам”нинг хизматини бажаради, касаллик ҳақида тезкор хулоса чиқариш учун тегишли ахборотларни беради. Газета эса “кўп тармоқли шифохона”. Унда тизимли муолажалар олиб борилади ва аста-секинлик билан жамиятдаги касалликларни, иллатларни даволаб, организмни тозалайди.\nЎзимдан мисол. Мен тўртта газетани мунтазам ўқиб бормасам, ниманидир йўқотгандек бўлавераман. Маънавий эҳтиёжимда камчилик сезавераман.\nУмуман, атрофдаги ўзгаришлар ҳақидаги мақолаларни ўқимасак, ундан бехабар бўлсак, қандай қилиб жамият билан ҳамнафас бўлишимиз мумкин?


Илгарилари фақат томорқа ва айрим хўжаликларда кунгабоқар етиштирилар, асосий эътибор йирик уруғли, мағзи пўстлоғидан осон ажраладиган навларга қаратилар эди. Энди унинг майда уруғли, таркибида ёғ миқдори кўп турларига талаб ортмоқда. Мисол учун, кунгабоқар майдонларининг ҳар гектаридан 20 центнер ҳосил ва бир тонна уруғдан тахминан 400–450 килограмм ёғ ишлаб чиқариш мумкинлиги фермер хўжаликларининг бу соҳага қизиқишини оширмоқда. «Қуёш гули», «офтобсевар» сингари номлар билан аталадиган кунгабоқар, дунёда жуда катта майдонларда экилади. Унинг уруғида 29–56 фоизгача инсон истеъмоли учун зарур табиий мой ва 15% оқсил бўлади. Мой таркибида 62 фоизгача биологик фаол менол кислотаси, витаминлардан А, Д, Е, К, фосфатидлар мавжуд. Кунгабоқар мойи маргарин, майонез, балиқ ва сабзавот консервалари, қандолат маҳсулотлари ишлаб чиқаришда, лак-бўёқ, совун тайёрлашда ишлатилади.\nМойидан кейин қоладиган чиқиндиси – кунжара чорва молларига юқори сифатли озиқадир. Кунжара таркибида 5–7% мой, 33–35% оқсил бўлади.\nШуни алоҳида таъкидлаш лозим, унинг мойи, истеъмол қилишдан ташқари, зайтун мойи таркибига ўхшаш бўлгани учун тиббиётда дори-дармон олишда кенг қўлланилади. Кунгабоқар мойи ҳайвон ёғи, чигит мойи сингари одам организмида холестерин тўпламайди, балки парчалайди. Табобатда кунгабоқар гултожисининг қайнатмаси ошқозон, ичак ва жигар хасталигини даволашда ишлатилади. Илдизининг қайнатмаси буйрак ва қон томирларидаги тузларни ҳайдашда, мойи турли яралар, тошмалар, куйган жойларга суртишда тавсия этилади.\nКунгабоқар қурғоқчиликка чидамли, қалин туплари буғланишдан сақлайди. Сувни кўп талаб қиладиган даври – гуллаш даври, бу даврда талаб қиладиган сувнинг 60 фоизини ўзлаштиради.\nРеспубликамизда такрорий экин сифатида кунгабоқарнинг «Родник», «Наврўз», «Дилбар», «Жаҳонгир», «СУР», «Заря», «Богучар» ва бошқа бир қанча навлари экилади.\nКунгабоқарни кузги бошоқли дон экинларидан, силос ва дон учун экиладиган маккажўхоридан кейин экиш мақсадга мувофиқдир.\nБунда ресурстежамкор технологиялардан фойдаланиш яхши самара беради. Бошоқли экинлар ўриб-йиғиб олингандан сўнг кунгабоқар экиладиган майдон 600–700 м3 сув билан суғорилади. Ер етилгандан кейин икки ярусли плуг билан (ПЯ-3–35), (ПН-3–35) тупроқ шароитига қараб 30–35 см чуқурликда ағдариб ҳайдалади.\nУруғни экишдан олдин қуёш нурларида ёйиб қиздирилиб, Витарос 4 л, Максим 2 л, ГМК ва бошқа кимёвий препаратлар билан дориланса вегетация даврида зараркунанда ва касалликлар билан зарарланмайди.\nКунгабоқар такрорий экин сифатида июнь ойининг охири, июль ойининг бошларида кенг қаторлаб экилади. Агар ўз муддатида экилмаса уруғларининг етилмай қолишига сабаб бўлиши мумкин. Қатор ораси 60, 70 см. Экиш тизими 60х30, 60х35, 70х30, 70х35 бўлади. Экиш меъёри гектарига 3–8 кг. Экиш чуқурлиги 6–10 см. ўсув даври давомида тупроқ-иқлим шароитларига қараб 3–5 марта суғорилади. Ҳар бир суғориш меъёрлари 900–1000 м3/га. ни ташкил қилади. Кунгабоқар такрорий экин сифатида экилиб, ниҳоллар униб чиқиши билан сув берилади.\nКунгабоқар ниҳолларида 3–4 та чинбарг чиқаргач, ҳар 30–35 см. да бир донадан кўчат қолдирилиб ягана қилинади. Ниҳоллар униб чиққандан бошлаб парваришлашга катта аҳамият бериш керак. Қатор ораларига ишлов бериш ўсимликларнинг ўсиб-ривожланиши ва тупроқ намлигига қараб белгиланади.\nҚатор орасига ишлов бериш билан бирга озиқлантириш ишлари ўтказилади. Кунгабоқар ўсимлигини ўз вақтида озиқлантириш катта аҳамиятга эга бўлиб (1 центнер ҳосилга соф ҳолда 5 кг азот ҳисобидан), ҳосилдорлик 20 центнер режалаштирилганда гектарига 100 кг соф ҳолда азот берилади. Ушбу ўғитнинг 45 фоизи биринчи суғоришда, қолган 55 фоизи иккинчи суғоришдан олдин жўяк олиш билан бирга берилади.\nСуғориш, тупроқдаги намга ва ўсимликнинг ҳолатига қараб мавсумда 2–3 марта суғорилади. Суғориш меъёри бир гектар ерга 1000–1200 м3 ни ташкил қилиши лозим. Суғоришни шарбат усулида ўтказиш яхши натижа беради. Азотли ўғитлар миқдорининг оширилиши уруғда мойнинг камайишига олиб келади. Шунинг учун озиқлантириш сифатида гранулаланган суперфосфат 1 ц/га ёки 2,5–3 ц/га парранда гўнги солиниши мақсадга мувофиқ.\nЭкин гуллаганда асалари уяларини экинзор яқинига жойлаштириш пуч уруғлар ҳосил бўлишини кескин камайтиради. Асалари уяларининг 1–2 донасини 1 гектарга жойлаштириш уруғ ҳосилини 1–1,5 ц/га. га оширади.\nҲосилини йиғиб олиш муддатини белгилаш ўсимлик биологиясига (пишиш фазасига), об-ҳаво шароити ва хўжалик имкониятларига боғлиқ. Ҳосилни йиғиштириш кунгабоқарга мослаштирилган «Класс–Доминатор», «Кейс» комбайнларида ўтказилади.\nКузги ғалла экинларидан бўшаган майдонларда такрорий экин сифатида кунгабоқарни етиштирилиши бир йилда бир майдонда 2–3 ҳосил олиш имконини беради.\nШунингдек, кунгабоқар етиштириш иқтисодий жиҳатдан ҳам самарали экин бўлиб, ҳар томонлама яхши даромад келтиради.Такрорий экин сифатида суғориладиган майдонларда 20–25 ц/га ҳосил етиштирилиб, рентабеллик даражаси 10–15% ошади.\nБу эса ўз навбатида, республикамизда фаолият юритаётган фермер хўжаликлари майдонларидан унумли фойдаланиш, чорвачилик хўжаликлари тўйимли озуқалар миқдорини оширишда ҳамда мой ишлаб чиқаришни кўпайтиришда муҳим аҳамият касб этади.


«тонировка» тегли мақолалар – Газета.uz\n«тонировка» тегли мақолалар\n13 май 2022, 17:26 1\n4 октябр 2021, 15:51\nҚўлланма: «Тонировка» учун онлайн рухсатнома олиш\n1 октябрдан бошлаб автомобиль ойналарини қорайтириш учун рухсатномани фақат ЯИДХП орқали расмийлаштириш мумкин. Ўқувчиларнинг илтимосига кўра, «Газета.uz» «тонировка» сертификатини олиш бўйича қўлланмани тақдим этади.\n15 сентябрь 2021, 17:11\nЯгона портал орқали «тонировка»га рухсатнома олиш бошланди\nЯИДХПда автотранспорт воситалари ойналарининг тусини ўзгартиришга («тонировкага») рухсатнома олиш хизмати йўлга қўйилди. 1 октябрдан бошлаб рухсатнома фақат онлайн тарзда берилади (нархи 10 фоизга пасайтирилган). У электрон ва қоғоз шаклда тақдим этилиши мумкин.\n28 июл 2021, 15:18\n1 октябрдан «тонировка» га рухсатнома бериш бўйича давлат хизмати фақат my.gov.uz орқали кўрсатилади. Рухсатнома 1 йил муддатга берилади ва ойналар ҳайдовчи томонидан мустақил равишда қорайтирилади.\n5 май 2021, 20:03\n8 феврал 2021, 14:07\n19 январ 2021, 12:27\n85 мингга яқин автомашинанинг «тонировка"си учун 302 млрд сўмдан ортиқ пул тўланган\n2019 йил 5 августдан 2020 йил 31 декабрь кунига қадар «тонировка учун» жами 82 125 та рухсатнома берилган ва 302 млрд 635 млн сўм пул маблағлари ундирилган.\n14 декабр 2020, 12:18\n«Тонировка» учун онлайн рухсатнома олиш хизмати йўлга қўйилиши мумкин\nҲукумат қарори лойиҳасига кўра, 2021 йил 1 апрелдан Ягона интерактив давлат хизматлари портали орқали автотранспортларнинг ойналарини «тонировка» қилиш учун онлайн тарзда рухсатнома бериш давлат хизмати йўлга қўйилиши кутилмоқда.\n9 октябр 2020, 19:34\nОрқа ён ойнани тонировка қилиш нархи арзонлаштирилиб, БҲМнинг 5 баравари этиб белгиланди. Орқа ва олд ён ойналар бўйича тусини ўзгартириш тўлови миқдори эса аввалгидек сақланиб қолди\n6 август 2020, 13:50\n«Миллий тикланиш» партияси тонировкани бепул қилишни таклиф қилди\n«Миллий тикланиш» партияси Вазирлар Маҳкамасига автомобилларнинг ойналарини қорайтириш учун рухсатнома ва тўловларни бекор қилиш тўғрисида таклиф юборди.


17:10 / 14 май 536 pdf Ўқиш режими + -\nАллоҳ таолога беадад ҳамду санолар бўлсинки, юртимизга ойларнинг султони, Қуръон ойи бўлмиш муборак Рамазони шариф ўзининг таровати, саховати ва баракоти билан ташриф буюрди.\nРамазони шарифнинг шукуҳи яқинда қалбларимизни яна бир қувонч, шодликка тўлдирди.\n2019 йилнинг 10 май куни Чилонзор туманида фазилатли шайхимиз Муҳаммад Содиқ Муҳаммад Юсуф роҳимаҳуллоҳ номида янги масжид очилди.\nҚарийб бир йилдан ортиқ вақт мобайнида мажмуа ҳудудида қурилиш ишлари бир лаҳза бўлсин-да, тўхтагани йўқ. Ва, ниҳоят мажмуада қурилиш ишлари ўз якунига етиб юртдошларимиз учун фойдаланишга топширилди.\nУшбу масжид ҳудуди узоқ йиллар қаровсиз ҳолда ётган эди...\nДавлатимиз раҳбари ўтган йили февраль ойида Тошкент шаҳридаги бунёдкорлик ишлари билан танишуви жараёнида Сўгалли ота зиёратгоҳига келиб, масжид майдонини кенг ва кўркам қилиб қуриш бўйича топшириқлар берганди. Президент Шавкат Мирзиёев ушбу масжид лойиҳаси билан танишар экан, уни янада такомиллаштириш, бунда халқимиз ва уламоларнинг таклифларини ҳам ўрганиш зарурлигини таъкидлаган эди. Шу ташриф асносида Давлатимиз раҳбари барпо этиладиган янги масжидга Шайх Муҳаммад Содиқ Муҳаммад Юсуф номи берилишини таклиф қилдилар.\nБу, элимиз учун қувончли хабар эди.\nШайх Муҳаммад Содиқ Муҳаммад Юсуф роҳимаҳуллоҳ нафақат юртимизда, балки бутун Ислом оламида тан олинган олим эдилар. Ҳаётларини муқаддас динимиз арконларини ўрганишга ва тарғиб этишга, халқимиз, ёшларимизни диний маърифат руҳида тарбиялашга бағишлаган муҳаққиқ олимлардан эдилар.\nУ киши ислом оламида маълум ва машҳур бўлган “Мухтасари Виқоя”, “Кифоя”, “Мазҳаблар – бирлик рамзи”, “Мазҳабсизлик – ислом шариатига таҳдид солувчи энг хатарли бидъат” каби китобларни ўзбек тилида шарҳлаб, ўша мураккаб – 90-йилларда кўпдан-кўп беҳуда ихтилофларнинг олдини олишга катта ҳисса қўшганлар.\nУ зотнинг муфтий лавозимида ишлаган пайтларида ҳам диний соҳада кенг фаолият юритилиб, кўплаб халқаро исломий ташкилотлар ва ислом мамлакатлари билан маданий-маърифий алоқаларни йўлга қўйиш ва ривожлантиришга эришилган. Бу инсоннинг мураккаб синовларга тўла ҳаёт йўллари барча мўмин-мусулмонларга ибрат ҳисобланади.\nЯна қувончга тўла дамларга қайтсак...\nБугун 2 гектардан зиёд майдонда улкан мажмуа бунёд этилди.\nЖорий йилнинг 10 май куни мазкур ҳудудга ташриф буюрган давлатимиз раҳбари бу масжид Шайх Муҳаммад Содиқ Муҳаммад Юсуф номига муносиб бўлганини алоҳида таъкидлади. Шайх ҳазратларининг илмий меросини ўрганиш, кўпроқ маърифат ва одоб-ахлоққа оид китоблар чоп этиш, жамиятимиздаги маънавий муҳитни мустаҳкамлаш бўйича тавсиялар берди.\nМажмуа ҳудудида катта масжид, 200 кишига мўлжалланган мажлислар саройи, кутубхона, музей, қироатхона, аёллар учун алоҳида намозхона, таҳоратхона жой олган.\nМасжидга кираверишда муҳташам ички ва ташқи пештоқ қад ростлаб турибди. Мажмуани безаб турган иккита минора устига кичик гумбазлар ўрнатилган, қуббаларидаги ҳилол масжид кўркига ўзгача чирой бериб турибди.\nМасжид деворларини безашда анъанавий ва замонавий усуллардан мўътадиллик билан фойдаланилган. Масжидга чирой бериб турган безаклар у ерга ташриф буюрувчи ҳар бир инсон руҳиятида олам-олам илиқ тасаввур пайдо қилади.\nМажмуага 3 та кириш пештоқи орқали кирилади, ташқи ва ички фавворалар ишлаб турибди, автоуловлар тўхташи учун мажмуанинг икки томонидан махсус жойлар ажратилган.\nЙўл бўйида жойлашган Сўгалли ота мақбараси ҳам тўлиқ таъмирланиб, зиёратчилар учун қулай шарт-шароитлар яратилди.\nТошкент шаҳри Чилонзор тумани "Убай ибн Каъб" жоме масжиди имом-хатиби, Алихонов Мирзатилло Абдуллажон ўғли:\n– Аллоҳ таолога беҳад шукрлар бўлсин, шаҳримизда яна бир муҳташам, кўркам масжид пайдо бўлди. Узоқ йиллар давомида қаровсиз, хароба бир ҳолда ётган ҳудуд обод бўлди, энг муҳими, бу ерда Аллоҳнинг байти қад ростлади. Ўтган йили давлатимиз раҳбари Шавкат Мирзиёев ушбу ҳудудга ташрифи чоғида бу ерда масжид барпо этиш, майдонини кенг ва кўркам қилиб қуриш бўйича топшириқлар берган эдилар. Мажмуа лойиҳаси бўйича зарур тавсиялар, таклифлар ўртага ташлангандилар.\nОрадан бир йилдан ортиқроқ вақт ўтиб, давлатимиз раҳбари ташаббуси билан бошланган иш ўз ниҳоясига етди. Мажмуа ва унинг ҳудудида масжид қурилиб, халқимизга тақдим этилди. Масжидга фазилатли шайхимиз Муҳаммад Содиқ Муҳаммад Юсуф роҳимаҳуллоҳ номларининг берилиши нур устига нур бўлди. Масжид ўзининг қурилиш архитектураси жиҳатидан ҳам бошқа масжидлардан ажралиб туради. Замонавий алоқа воситалари, жумладан, Wi-Fi билан таъминланган. Яна бир хайрли иш, масжидга шайхимизнинг фарзандлари Исмоил Муҳаммад Содиқнинг имом-хатиб этиб тайинлангани ҳам барча юрдошларимиз қалбини қувончга тўлдирди. Аллоҳ таоло Президентимизнинг хайрли ишларида Ўзи мададкор бўлсин! Умуман олганда бу Рамазони шарифда мўмин-мусулмон учун улкан туҳфа бўлди. Бошимиз узра ҳилол бўлиб турган мажмуа барчамизга муборак бўлсин, азизлар!\nЎзбекистон халқаро ислом академияси «Ислом тарихи ва манбашунослиги» мутахассислиги 2-курс магистранти Мирҳамидов Акмал Абдуғофур ўғли:\n– Бу масжид барчамизга давлатимиз раҳбари томонидан Рамазон туҳфаси бўлди, десам, асло муболаға бўлмайди. Масжиднинг кенглиги, кўркамлиги, шинамлиги, айниқса, ортиқча зебу зар ва нақшинкорликлардан ҳоли эканлиги одамнинг кўнглига ўзгача хотиржамлик бахш этади.\nМажмуадан мажлислар зали ва кутубхонанинг ўрин олиши, айни муддао бўлди. Айниқса, ўқувчи-талабаларнинг бундан кўпдан-кўп манфаат топишлари, шубҳасиз. Қолаверса, Президентимизнинг асосий мақсадлари ҳам устозимиз Муҳаммад Содиқ Муҳаммад Юсуф ҳазратларининг илмий меросларини ўрганиб, бу йўлдаги фаолиятларни давом эттириб келажак авлодга ектазишдан иборатдир. Бу ерда талабалар китоб мутолаа қилиш кўникмасини шакллантирадилар. Умуман, мажлислар зали, кутубхона ва қиратхона бир-бири билан уйғунлик касб этган. Келажакда, ҳали бу ерда халқаро йиғилишлар, форумлар, илмий анжуманлар ўтказилади ва ўйлайманки, бу жой ўзига яраша ислом дини тадқиқотлари марказига айланади. Зеро, ибодат ва илм бир-бири ила чамбарчас боғлиқдир. Ушбу мажмуада ана шу уйғунлик нафаси уфуриб турибди. Фазилатли шайхимиз номидаги ушбу масжид дунё тургунча халқимизнинг диний, илмий-маърифий билимини оширишга хизмат қилади, деган умиддаман.\nАллоҳ таоло янги мажмуани барча юрдошларимизга муборак қилсин. Барча рўзадорларнинг тутаётган рўзаларини Ўз даргоҳида ҳусни мақбул айласин!\n16:12 / 14 май 290\n07:10 / 15 май 468\n1130 17:00 / 29 апрель\n6366 21:00 / 01 февраль\n833 12:30 / 09 июль\n2144 23:25 / 24.04.2017


Самарқандда фуқарони карантин қоидасини бузишда айблаб, унинг пулларини қўлга киритган сохта ИИБ ходимлари қўлга олинди - Zamin.uz\n00:12 / 28.08.2020\nСамарқанд вилоятида ўзини ИИБ ходимлари дея таништириб, товламачилик қилган уч нафар шахс қўлга олинди. Бу ҳақда вилоят ИИБ ахборот хизмати маълум қилди.\nХабар берилишича, 2020 йил 23 август куни Нуробод туман ИИБга, туманнинг «Кечкелдик» маҳалласида яшовчи, 20 ёшли фуқаро Ф. ариза билан мурожаат қилиб, ўзини ИИБ ходимлари дея таништирганлар унинг 462 минг сўм пулларини олиб қўйганини маълум қилган.\nФуқаро аризасида таъкидланишича, у 2020 йил 19 август куни соат 23:00 да Нуробод туман ҳокимлиги биноси олдида пиёда кетаётган вақтида «ВАЗ-2106» русумли автомашинадан уч киши тушиб келиб, ўзларини ички ишлар бўлимидан дея таништирган. Улардан бири фуқарога қизил рангли гувоҳнома кўрсатиб, улар билан ИИБга боришини талаб қилиб, уни автомашинага миндирган.\n«Мендан карантин қоидаларини бузиб, тунги вақтда нима мақсадда кўчада юрганлигимни сўрашди, маъмурий баённома тузиб, энг кам ойлик иш ҳақининг 10 баравари миқдорида жарима жазосига тортишларини айтишди. Мен қўйиб юборишларини илтимос қилганимда, мендан пул талаб қилишди», — деган 20 ёшли фуқаро Ф.\nФуқаро Ф. уларга «Майли қанча пул керак бўлса, ёнимда борини бераман» — деб айтган вақтида улардан бири қўл телефонига унинг гапларини ёзиб олиб, «Сен бизга пора бермоқчимисан? Мана энди шу гапинг учун ҳам ўзингни ‘пора бериш’ жинояти билан жиноий жавобгарликка тортамиз», деб қўрқитиб уни автомашинада Нуробод тумани ИИБ биносига яқин жойгача олиб борган.\nИИБга мурожаат қилган фуқаро ўша уч нафар шахс уни жавобгарликка тортмаслик эвазига товламачилик йўли билан ёнидаги 462 минг сўм пулларини олиб қўйганини ёзиб, уч нафар номаълум шахсларга қонуний чора кўрилишини сўраган.\nНуробод туман ИИБ ходимлари томонидан ўтказилган тезкор-қидирув тадбирлари давомида ушбу товламачилик жиноятини туманнинг «Ш.Юлдузи» маҳалласида яшовчи, 1997 йилда туғилган Д., 1997 йилда туғилган Т. ва Нуробод тумани Амир Темур номидаги маҳаллада яшовчи 2002 йилда туғилган Ш. содир қилганлиги аниқланган. Улардан қизил рангли, ташқи қисмида гербли тамғаси бўлган гувоҳнома, телефон аппарати ва 240 минг сўм пул далилий ашё сифатида ҳужжатлаштирилиб олинган.\nҲолат юзасидан туман ИИБ ҳузуридаги Тергов бўлими томонидан Жиноят кодексининг 165-моддаси 2-қисми «в» банди (бир гуруҳ шахслар томонидан олдиндан тил бириктириб содир этилган товламачилик) билан жиноят иши қўзғатилиб, тергов ҳаракатлари олиб борилмоқда.\nСамарқанд вилоят ИИБ фуқаролардан шу каби ҳолатларга дуч келган вақтда зудлик билан ИИВнинг 1102 ишонч телефонига қўнғироқ қилишларини сўраган. “Замин” янгиликларини “Youtube”да кузатиб боринг\n25-07-2020, 16:15, Жамият\nСамарқандда «Captiva»да қўй ўғирлаган шахс ушланди\n1-03-2020, 07:00, Жамият\nФуқарони интернетда обрўсизлантириш билан қўрқитган сохта блогер 500 АҚШ доллари билан қўлга олинди\n16-12-2019, 11:05, Жамият\n26-02-2019, 14:30, Жамият\nНаманганда "сохта прокурор" қўлга олинди (видео)\n11-02-2019, 20:48, Жамият